Kerajaan Sabah Masih Kukuh Dengan Dua Pertiga Majoriti

KOTA KINABALU: Di sebalik khabar angin yang mengatakan Kerajaan Sabah akan tumbang, hakikatnya Kabinet negeri masih kukuh dengan dua pertiga majoriti.

Ketua Menteri, Datuk Seri Panglima Mohd Shafie Apdal berkata, kerajaan hari ini mempunyai lebih dua pertiga majoriti daripada bilangan kerusi Ahli Dewan Undangan Negeri (ADUN) justeru khabar angin tersebut tidak berasas.

“Kami masih lagi kerajaan yang memerintah hari ini dan kita mempunyai majoriti lebih dua pertiga. Jadi jangan dengar dakwaan sebegini. Cerita ini sudah lama, sejak mereka mengambil alih kerajaan lagi mereka katakan kerajaan Sabah akan berubah.

“Malah, semasa hari raya baru-baru ini pun dikatakan akan berlaku perubahan dalam kerajaan Sabah. Tapi saya yakin Sabah bukan macam negeri-negeri lain,” katanya ketika mengulas mengenai khabar angin akan berlaku perubahan pentadbiran di peringkat negeri Sabah.

Beliau berkata demikian selepas Majlis Penyampaian Watikah kepada Peguam Besar Sabah yang baharu, Brenndon Keith Soh.

Mohd Shafie berkata, amalan menggangu-gugat kestabilan negara dan negeri Sabah bukan satu amalan yang baik.

Beliau memberi jaminan kerajaan pimpinan Parti Warisan Sabah (Warisan) akan meneruskan tanggungjawab mentadbir negeri dan menjaga kebajikan rakyat dengan sebaiknya.

Biarpun ada pihak luar yang cuba menggugat kestabilan negeri namun, beliau meminta rakyat agar tidak mendengar khabar angin sebegitu kerana kerajaan masih lagi kukuh dan Kabinet Negeri juga berjalan seperti biasa.

“Saya beri jaminan semua okay dan kami masih berfungsi sebagai Kabinet Negeri dan kerajaan memerintah hari ini.Biarpun apa orang cakap.

“Malah, saya baru melawat TYT dan ini adalah lawatan biasa sebagai Ketua Menteri untuk melaporkan perkembangan pembangunan di Sabah dan setiap minggu kita akan berjumpa TYT untuk memaklumkan perjalanan pentadbiran negeri,” jelasnya.

Kerajaan Sabah masih memiliki 45 kerusi termasuk ADUN dilantik manakala, blok pembangkang mempunyai 20 kerusi termasuk seorang ADUN dilantik.

Ketika ini, DUN Sabah mempunyai 65 kerusi termasuk lima kerusi ADUN dilantik.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Jangkitan Di Penjara Lonjak Kes Baharu Di Sabah

KOTA KINABALU: Kluster Tembok yang membabitkan jangkitan di Penjara Kepayan, di sini, dan Penjara Tawau menyumbang lebih 50 peratus daripada 666 kes baharu Covid-19 yang dilaporkan di Sabah hari ini, tertinggi sejak Januari lalu.

Jurucakap perkembangan harian Covid-19 Sabah Datuk Masidi Manjun berkata, Penjara Kepayan menyumbang 211 kes Covid-19 atau 76 peratus daripada 278 kes di Kota Kinabalu, manakala Penjara Tawau menyumbang 124 kes atau 85.5 peratus daripada 145 kes yang dilaporkan di daerah Tawau.

Katanya, sebanyak 335 kes Covid-19 datang dari kedua-dua penjara berkenaan pada hari ini atau mewakili 50.3 peratus daripada 666 jumlah kes yang dilaporkan di Sabah.

“Jumlah kes positif Covid-19 Sabah hari ini adalah yang tertinggi setakat ini dengan sebanyak 666 kes iaitu peningkatan 19 kes berbanding 647 kes semalam.

“Hari ini juga boleh dipanggil ‘Hari Penjara’ kerana 50.3 peratus daripada kes di Sabah datang daripada dua penjara, iaitu Penjara Kepayan sebanyak 211 kes dan Penjara Tawau sebanyak 124 kes,” katanya dalam kenyataan media, malam ini.

Sebanyak dua kematian turut dilaporkan pada hari ini, iaitu masing-masing satu di daerah Lahad Datu dan Beaufort, manakala empat kluster baharu direkodkan dan 275 pesakit dilaporkan sembuh.

Berikutan peningkatan mendadak kes baharu Covid-19, kadar penggunaan katil untuk pesakit Covid-19 turut meningkat kepada 57.52 peratus hari ini atau seramai 3,058 pesakit, iaitu 462 orang di hospital, PKRC awam (1,815) dan 781 orang lagi di Pusat Tahanan Sementara (PTS) atau Penjara.

Ketika ini sebanyak 5,316 unit katil disediakan untuk pesakit COVID-19 di Sabah, masing-masing 706 unit di hospital, PKRC awam (3,322 unit), manakala di PTS atau penjara sebanyak 1,288 unit. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima murid mati ditembak

SAO PAULO: Sekurang-kurangnya lapan orang termasuk lima kanak-kanak maut dalam serangan bersenjata di sebuah sekolah dipercayai dilaksanakan dua remaja.

Rangkaian berita Globo TV melaporkan, mangsa yang maut lima kanak-kanak, seorang dewasa dan dua penembak remaja. Penembak berkenaan dilaporkan membunuh diri selepas itu.

Menurut The Mirror, dua penembak memakai hud memasuki sekolah di Sao Paolo itu sebelum melepaskan tembakan secara rambang sejurus kelas bermula, pagi Rabu (waktu tempatan).

Lelaki dewasa yang maut dilaporkan adalah pengetua sekolah. – Agensi

PIHAK polis dan pasukan penyelamat tiba di lokasi kejadian. FOTO Daily Mail


Covid-19: Melonjak Lagi 39 Kes Baharu Hari Ini

PUTRAJAYA: Jangkitan baharu Covid-19 dalam negara melonjak kembali dengan merekodkan 39 kes hari ini menjadikan jumlah kumulatif kes keseluruhan penularan wabak itu sebanyak 8,943 kes.

Ketua Pengarah Kesihatan, Datuk Dr Noor Hisham Abdullah berkata, daripada 39 kes baharu itu, 28 kes membabitkan penularan tempatan di dalam negara, baki 11 adalah kes import yang mendapat jangkitan di luar negara.

“Ada 39 kes baharu Covid-19 hari ini, termasuk 28 kes jangkitan tempatan. Tiada kematian baharu tetapi ada 2 kluster baharu.

“Dua kluster baharu itu adalah Kluster PUI Sivagangga di Kedah (lima positif Covid-19 ) dan Kluster Satok, Sarawak (empat positif Covid-19),” katanya mengenai situasi semasa jangkitan Covid-19 di Malaysia dalam kenyataannya, hari ini.

Berikut perincian kes baharu yang dilaporkan hari ini;

Sebelas kes import adalah dari negara:

• Arab Saudi (1 kes di Sabah);

• Ireland (1 kes di Wilayah Persekutuan Kuala Lumpur);

• Korea Selatan (2 kes: 1 kes di Sarawak dan 1 kes di Wilayah Persekutuan Kuala Lumpur);

• India (1 kes di Kedah);

• Rusia (1 kes di Wilayah Persekutuan Kuala Lumpur);

• Amerika Syarikat (1 kes di Wilayah Persekutuan Kuala Lumpur);

• Amerika Selatan (1 kes di Sarawak);

• United Kingdom (2 kes di Sarawak); dan

• Filipina (1 kes di Wilayah Persekutuan Labuan)

Daripada 28 kes penularan di dalam negara, 22 kes adalah dalam kalangan warga Malaysia dan enam kes adalah di kalangan bukan warganegara Malaysia.

Perincian kes penularan Covid-19 dalam kalangan warga Malaysia (22 kes) adalah;

• Tujuh (7) kes daripada Kluster Sentosa

• Empat (4) kes daripada Kluster Kejuruteraan Kuching

• Empat (4) kes daripada Kluster Satok

• Satu (1) kes daripada Kluster Mambong

• Satu (1) kes daripada Kluster PUI Melbourne

• Satu (1) kes saringan pemantauan di pintu masuk lapangan terbang. Beliau tidak bergejala dan telah dimasukkan ke Hospital Umum Sarawak

• Satu (1) kes saringan kendiri. Beliau tidak bergejala dan dimasukkan ke Hospital Umum Sarawak

2) Sabah: dua (2) kes saringan pesakit berisiko tinggi

• Satu (1) kes di Hospital Wanita dan Kanak-Kanak Sabah

• Satu (1) kes di Hospital Lahad Datu

Bagi kes jangkitan dalam negara (6 kes) dalam kalangan bukan warganegara pula adalah seperti berikut:

• Sarawak: dua (2) kes daripada Kluster Sentosa

• Kedah: empat (4) kes daripada Kluster PUI Sivagangga

Dalam pada itu, Dr Noor Hisham memaklumkan ada enam kes pulih dan dibenarkan discaj hari ini dengan jumlah kumulatif kes yang pulih sepenuhnya daripada Covid-19 sebanyak 8,607 kes, 96.24 peratus daripada jumlah keseluruhan kes.

Beliau berkata, daripada keseluruhan 8,943 kes kumulatif Covid-19 di Malaysia, kes aktif dan kebolehjangkitan sebanyak 212 kes.

“Sehingga kini, hanya satu kes positif Covid-19 yang sedang dirawat di Unit Rawatan Rapi (ICU) dan satu lagi memerlukan bantuan pernafasan.

“Tiada pertambahan kes kematian berkaitan Covid-19 dilaporkan hari ini, justeru jumlah kumulatif kes kematian dalam negara kekal sebanyak 124 kes, 1.39 peratus daripada jumlah keseluruhan kes,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Kudat Rampas 1,870 Karton Rokok Seludup

KUDAT, 04 Jun 2019 (Selasa) – Cubaan seorang lelaki warga tempatan menyeludup masuk rokok dipercayai tidak bercukai gagal apabila kenderaan yang dinaiki saspek ditahan dalam satu operasi ‘Ops Landai Khas’ oleh Pasukan Polis Marin Kudat bertempat di kawasan terminal feri Kudat pada 12.30 tengahari kelmarin.

Menurut Komander Pasukan Polis Marin Wilayah 4 Sabah, ACP Hj Mohamad Pajeri Bin Ali berkata, “Hasil pemeriksaan ke atas kenderaan yang dipandu seorang lelaki tempatan berumur 41 tahun oleh sepasukan dari Unit Risikan Marin (URM) Pasukan Polis Marin Kudat telah menemukan sebanyak 187 karton rokok pelbagai jenama yang dipercayai tidak bercukai dengan nilai anggaran berjumlah RM86,950.00.” Turut dirampas, sebuah kenderaan jenis Toyota Fortuner dan beberapa barangan milik saspek. Jumlah keseluruhan nilai rampasan dianggarkan berjumlah RM186,650.00.

Tangkapan dan barang-barang rampasan dibawa ke Markas Operasi Pasukan Polis Marin Kudat untuk tindakan lanjut. Kes disiasat dibawah Seksyen 135(1)(d) Akta Kastam 1967. – Pasukan Polis Marin W4 Sabah


(VIDEO) Bengang Isteri Tuntut Cerai, Suami Cekik Anaknya Yang Masih Kecil Sampai Mati

Perasaan marah yang tidak terkawal boleh mendorong seseorang itu bertindak di luar kawalan tanpa berfikir panjang, termasuk membunuh orang lain.

Musadi, 39, dari Jambi, Indonesia ditahan polis pada Sabtu 1 Februari 2020 kerana disyaki membunuh anak kandungnya berusia lima tahun kerana tidak dapat menerima permintaan isterinya yang mahu bercerai.

Terdahulu, jiran mereka, Mustofa, menemui mangsa dalam keadaan tidak sedarkan diri di tepi rumah penduduk pada Khamis 30 Januari 2020.

Mustofa menyangka mangsa tertidur lalu memaklumkan kepada ibunya.

Setelah datang menghampiri anaknya, Rina Kasturi terkejut apabila mendapati anaknya itu sudah tidak bernyawa dan mengesyaki mangsa dibunuh oleh suaminya.

Ketika disoal siasat, Musadi mengaku dia membunuh mangsa kerana dia tidak mahu menurut perintahnya.Musadi berkata, selepas dia pulang dari mendulang emas, dia meminta Rina membuatkan air teh.

Tetapi Rina menolak dan meminta Musadi membuat airnya sendiri dan dalam masa yang sama Rina berkata dia tidak mahu lagi menjadi isteri Musadi.

Musadi kemudian mahu membawa anaknya ke pasar, tetapi dilarang oleh Rina. Musadi nekad membawa anaknya keluar tetapi bukan ke pasar, sebaliknya ke kebun yang terletak di belakang rumah.

Musadi meminta anaknya mencari buah mangsa di kebun itu sebelum mengambil kesempatan untuk mencekik leher mangsa dari belakang sehingga mati.

Musadi membunuh mangsa pada jam 12 tengah hari dan menggendong mayat mangsa selama sehingga waktu malam di kebun itu sebelum meninggalkan mayat mangsa tidak jauh dari rumahnya, lalu melarikan diri.

Polis berjaya mengesan suspek yang bersembunyi di satu kawasan dan terpaksa melepaskan satu das tembakan terhadap suspek yang cuba melarikan diri dari ditahan.

Kes itu kini sedang disiasat dan polis mengesahkan suspek tidak mempunyai masalah mental berdasarkan soalan yang diajukan semuanya dijawab dengan baik.


PPM Sabah Rampas Rokok Bernilai RM434,207

SANDAKAN: Taktik sindiket menjadikan dua rumah di sekitar bandar Sandakan, di sini, sebagai tempat penyimpanan rokok seludup gagal memperdayakan pihak berkuasa apabila diserbu Pasukan Polis Marin (PPM), semalam.

Hasil serbuan yang dijalankan, PPM Sandakan berjaya merampas pelbagai jenis rokok bernilai RM434,207.40 termasuk cukai.

Pegawai Pemerintah PPM Sandakan, Deputi Superintendan Rusdin Banin berkata, ketika pemeriksaan dilakukan di rumah berkenaan, pasukan operasi mendapati rumah berkenaan tidak berpenghuni.

Bagaimanapun katanya, hasil pemeriksaan lanjut membawa kepada penemuan pelbagai jenis rokok yang dipercayai diseludup.

“Semua rokok yang dirampas kemudian dibawa ke Markas Operasi PPM Sandakan untuk tindakan lanjut.

“Kes disiasat mengikut Akta Kastam 1967,” katanya dalam kenyataan, hari ini.

Sehubungan itu, Rusdin berkata, pihak PPM amat menggalakkan masyarakat pesisir pantai dan maritim khususnya untuk menyalurkan apa-apa maklumat melalui aplikasi WhatsApp Pasukan Polis Marin Wilayah 4 Sabah di talian 0132831197.

Katanya, masyarakat juga boleh berhubung terus ke Gerakan PPM Sandakan di talian ‘089-221453’ bagi memastikan keselamatan perairan Malaysia dapat dilindungi daripada anasir jahat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pemandu Tersepit, Dua Lori 10 Tan Berlanggar

KOTA KINABALU: Seorang pemandu lelaki yang tersepit di bahagian pemandu terselamat dalam kemalangan di Jalan Khidmat Bukit Padang di sini semalam.

Komander Operasi Pegawai Bomba Kanan II (PBKII) Laupen Nuar berkata, kejadian jam 10.41 pagi itu membabitkan dua lori 10 tan masing-masing dipandu mangsa berumur 26 dan 61 tahun.

“Pelanggaran menyebabkan salah seorang pemandu tersepit dan sepasukan anggota dari Balai Bomba dan Penyelamat (BBP) Lintas segera melakukan operasi mengeluarkan mangsa menggunakan peralatan kebombaan.

“Mangsa berjaya dikeluarkan oleh anggota bomba dan hanya mengalami kecederaan ringan di bahagian kaki sebelum diberikan rawatan awal,” katanya.

Menurutnya pemandu berumur 61 tahun berada dalam keadaan selamat dan tidak mengalami sebarang kecederaan.

Beliau berkata operasi ditamatkan jam 11.10 pagi.


Tawaran Untuk Berpaling Tidak Gugat Pendirian Mohamaddin

LAHAD DATU: Bekas Menteri Pelancongan, Seni dan Budaya, Datuk Mohamaddin Ketapi mendedahkan beliau sering menerima tawaran untuk berpaling dari Parti Warisan Sabah (WARISAN).

Menurutnya, tawaran yang datang dalam pelbagai bentuk itu dirasakannya sebagai desakan untuk mengubah pendiriannya pada perjuangan parti.

Katanya, saban masa desakan demi desakan diterima namun selaku pemimpin yang berpegang pada prinsip parti, beliau tidak akan tergugat dengan desakan dan tekanan.

Ketika ditanya media mengenai bekas Setiausaha Sulit Kanan beliau yang dikehendaki berhubung kes rasuah membabitkan RM3.7 juta yang dibayar sebuah syarikat untuk mendapatkan projek kementerian berkenaan, Mohamaddin menegaskan ianya perlu diselesaikan.

“Saya tiada komen mengenai hal ini… apabila perkara itu keluar, (telah) datang pelbagai ancaman dan tawaran kepada saya.

“Saya rasa ini adalah tekanan daripada pihak tertentu agar saya berpaling dan menyokong kerajaan (waktu itu),” katanya selepas Majlis Perasmian Mesyuarat Agung Tahunan WARISAN Bahagian Silam, di sini, semalam.

Mohamaddin yang juga Ahli Parlimen Lahad Datu mendesak pihak terbabit sekiranya mempunyai bukti, mereka boleh merujukkannya di mahkamah.

“Tariklah saya ke mahkamah jika ada bukti … kemukakan fail, kita lawan di mahkamah,” katanya.

Mengenai sokongan rakyat terhadap parti, Mohamaddin yang juga Ketua Bahagian WARISAN Lahad Datu meyakini rakyat masih menyokong parti.

Beliau mengajak jentera parti dan kepimpinan bahagian bersatu memperkukuhkan parti dan bekerja demi memperkuatkan parti.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Puluhan Pegawai SPRM Berada Di Sabah – Ahli Parlimen Tuaran

KOTA KINABALU: Presiden Upko Wilfred Madius Tangau turut membuat dakwaan bahawa parti pemerintah Perikatan Nasional (PN) menggunakan institusi penting untuk memperkukuh majoriti tipisnya di Parlimen.

Sambil menyuarakan terkejut dengan tindakan naib presiden PKR Dr Xavier Jayakumar keluar parti, Ahli Parlimen Tuaran itu turut mendakwa “lebih 70 anggota Suruhanjaya Pencegahan Rasuah Malaysia (SPRM) dari Kuala Lumpur telah dikerahkan ke Sabah”.

“Saya rasa mereka juga mengadakan pertemuan dengan Ahli-ahli Parlimen. Itu saja yang saya tahu.

“Jadi memang ada tekanan terhadap Ahli Parlimen, lebih kurang apa dikatakan setiausaha agung PKR Saifuddin Nasution Ismail hari ini,” katanya.

Disoal sama ada beliau dihampiri SPRM, beliau dengan bergurau menyifatkan dirinya ‘orang kampung’ yang tiada nilai.

Tangau, yang partinya Upko adalah sebahagian daripada pakatan pembangkang negeri Warisan Plus pada awal minggu ini menafikan beliau antara dua Ahli Parlimen Sabah yang mahu menyokong PN.

Terdahulu hari ini Saifuddin mendakwa seorang ‘menteri kanan’ telah menghubungi naib presidennya Dr Xavier Jayakumar dan mengarahkannya menyokong kerajaan PN atau berdepan akibat yang serius.

Katanya, Ahli Parlimen Kuala Langat itu telah memaklumkan pucuk pimpinan bahawa SPRM menyasarkannya untuk pelbagai siasatan termasuk melibatkan setiausaha politiknya, pembantu peribadi selain kenalan lain berkait kes yang sedang berjalan.

Saifuddin mendakwa pihak berkuasa digunakan oleh kerajaan PN untuk mengalihkan sokongan di Parlimen, seterusnya berkata lebih ramai dijangka akan melompat parti.

Dalam catatan di Facebooknya pagi tadi, Xavier mengumumkan peletakan jawatan serta-merta dari PKR dan berkata akan terus berkhidmat untuk penduduk di kawasan diwakilinya sebagai Ahli Parlimen Bebas.

Peletakan jawatannya berlaku selepas dua lagi Ahli Parlimen, Larry Sng (Julau) dan Steven Choong (Tebrau) turut keluar parti dan menyatakan sokongan untuk Perdana Menteri Muhyiddin Yassin.

Sementara itu, Ahli Parlimen Kota Kinabalu Chan Foong Hin berkata, beliau tidak pastu kesahihan dakwaan Tangau kerana tidak dihampiri sesiapa dari SPRM.

“Namun jika benar institusi tertentu digunakan untuk meletakkan tekanan, memang tidak dapat dinafikan kemungkinan Adun turut disasarkan selain Ahli Parlimen,” katanya – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasar Umum Sandakan Ditutup Seminggu

SANDAKAN, 30 Jun: Pasar Umum Sandakan di sini ditutup sementara selama tujuh hari bermula 5 petang hari ini bagi membolehkan kerja sanitasi dan nyahkuman dilakukan susulan kes positif COVID-19 dikesan di pasar itu.

Pegawai Kesihatan Persekitaran Kawasan Sandakan Sundusin Nganro berkata penutupan itu melibatkan kesemua tiga aras bangunan pasar itu.

“Kita mengambil langkah penutupan keseluruhan pasar ini bagi mengelak orang awam mengunjungi pasar ini dalam tempoh kerja-kerja sanitasi dilakukan.

“Bagaimanapun, sekiranya kerja-kerja sanitasi selesai dalam tempoh tiga hari, kita boleh benarkan pasar ini beroperasi semula,” katanya ketika ditemui pemberita selepas mengetuai operasi penutupan sementara Pasar Umum Sandakan hari ini.

Semalam, Ketua Pengarah Kesihatan Datuk Dr Noor Hisham Abdullah dalam sidang akhbar perkembangan COVID-19 di Putrajaya memaklumkan kes positif COVID-19 di pasar Sandakan itu adalah satu daripada dua kes penularan dalam negara yang dilaporkan semalam.

Kes tersebut membabitkan seorang lelaki tempatan dikesan semasa saringan di tempat kerja iaitu di pasar di Sandakan dan adalah kes pertama direkodkan di daerah itu setelah dua bulan berstatus zon hijau.

“Dengan kerjasama semua pihak, kita akan berusaha sebaiknya untuk memastikan penularan wabak ini dapat dibendung dan Sandakan dikategorikan semula sebagai zon hijau,” kata Sundusin.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah fokus pembangunan seiring perpaduan rakyat – Christina Liew

TENOM, 26 Mac – Kerajaan Sabah akan memberi fokus memastikan pembangunan dikecapi adalah seiring dengan perpaduan serta keharmonian rakyat pelbagai kaum di negeri ini, kata Timbalan Ketua Menteri Datuk Christina Liew.

Beliau berkata kesepaduan rakyat adalah antara elemen penting dalam membina Sabah lebih progresif selain memudahkan kerajaan merancang pembangunan serta melaksanakan dasar demi manfaat penduduk secara keseluruhannya.

“Tanpa perpaduan dan persefahaman jitu, rakyat (dikhuatiri) akan mudah dieksploitasi oleh anasir luar yang mahu melihat perpecahan dalam kalangan rakyat. Justeru, saya menggesa semua lapisan masyarakat di Sabah supaya menjadikan perpaduan sebagai agenda utama.

“Kerajaan juga akan terus berusaha menyatupadukan rakyat dan memperkasa keharmonian semua bangsa ke arah mewujudkan sebuah negara aman dan maju, di samping memastikan nasib semua rakyat terbela,” katanya ketika berucap merasmikan Pesta Kalimaran 2019 di sini, hari ini.

Turut hadir Menteri Pembangunan Infrastruktur Sabah Datuk Peter Anthony. Kira-kira 5,000 pengunjung tempatan dan antarabangsa hadir ke acara itu.

Liew berkata Pusat Kebudayaan Murut dengan kerjasama Lembaga Kebudayaan Sabah kini sedang melaksanakan kajian inventori mengenai etnik Murut bagi meneroka lebih banyak keunikan dan keistimewaan nilai budaya suku kaum itu, dan diharapkan hasil kajian berkenaan dapat diterbitkan pada hujung tahun ini.

Kajian tersebut bertujuan memulihara dan mengembangkan nilai estetika budaya etnik Murut supaya terus relevan serta dikenali oleh generasi muda, katanya.

Liew yang juga Menteri Pelancongan, Kebudayaan dan Alam Sekitar Sabah berkata kementeriannya akan terus mempromosi lokasi menarik yang terdapat di negeri ini khususnya di Tenom yang mempunyai tarikan sebagai destinasi pelancongan.

Sementara itu, Peter ketika berucap berkata, kerajaan negeri meluluskan peruntukan bagi membaiki kemudahan infrastruktur Pusat Kebudayaan Murut berikutan beberapa struktur bangunan itu mengalami kerosakan yang menyebabkan ia pernah ditutup untuk para pengunjung.

Beliau berkata pusat itu turut memerlukan sebuah pentas terbuka lebih luas dan selesa bagi menampung jumlah pengunjung yang ramai.

Dalam pada itu, Peter yang juga Pengerusi Penganjur Pesta Kalimaran Peringkat Negeri 2019 mencadangkan pesta berkenaan diadakan pada 31 Mac setiap tahun sebagai antara mekanisme mengiktiraf Pesta Kalimaran sebagai pesta peringkat negeri.

“Pesta Kalimaran mengajak semua masyarakat bersatu hati untuk mencapai matlamat hidup. Masyarakat Murut mengamalkan gotong-royong serta saling membantu antara satu sama lain dan amalan ini masih diteruskan sehingga kini…nilai inilah menjadi antara faktor masyarakat Murut menyambut pesta ini,” katanya.


20,988 Kes Baharu Covid-19, 249 Kematian, & 1,417 Di ICU

PUTRAJAYA: Kementerian Kesihatan (KKM) melaporkan rekod kes harian Covid-19 dengan 20,988 jangkitan dikesan dalam tempoh 24 jam lalu.

Dalam kenyataan media hari ini, Ketua Pengarah Kesihatan, Dr Noor Hisham Abdullah berkata jumlah jangkitan kini adalah 1,786,004 kes.

Hisham berkata, terdapat 23,473 kes pulih, menjadikan jumlah mereka yang sembuh dari Covid-19 menjadi 1,506,273.

Terdapat 262,540 kes aktif dengan 1,417 pesakit dirawat dalam rawatan intensif dan 783 kes memerlukan bantuan pernafasan.

Sementara itu, sebanyak 249 kematian dicatat menjadikan jumlah kematian setakat ini 17,191 kes.

Selangor mencatatkan jumlah kes tertinggi dengan 4,073.

Ia diikuti Sarawak (2,992), Kedah (2,455), Sabah (2,329), Johor (2,145), Pulau Pinang (1,600), Kelantan (1,247), Perak (990), Terengganu (987), Kuala Lumpur (731), Pahang (599), Melaka (407), Negeri Sembilan (301), Perlis (90), Putrajaya (37) dan Labuan (5).

Sarawak, Kedah dan Terengganu mencatatkan rekod tertinggi untuk jumlah kes harian Covid-19.

Sementara itu, beliau berkata berdasarkan data terkini pada 1 September, nilai RT Malaysia adalah sebanyak 0.99.

Negeri yang mencatatkan nilai RT yang tertinggi adalah Sarawak (nilai RT 1.18), diikuti oleh Perlis (nilai 1.11), dan Johor (nilai RT 1.09).

“Semua negeri mencatatkan nilai RT melebihi 1.0 kecuali Melaka, Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Jatuh Cinta Pada Pandangan Pertama’ – Gadis Kahwin Dengan Atok Berusia 83 Tahun

Baru-baru ini media sosial dihebohkan dengan berita seorang lelaki warga emas berusia 83 tahun bernikah dengan gadis jelita berusia 27 tahun.

Difahamkan, pernikahan pasangan itu berlaku di Desa Pagerbarang, Tegal, Jawa Tengah, Indonesia.

Walaupun berbeza usia 56 tahun, pasangan itu mengakui mereka masing-masing saling cinta mencintai.

Sudirgo, 83, dan isterinya, Nuraeni, 27, baru sahaja bernikah pada 18 Ogos lalu dan perkahwinan mereka itu viral di media sosial dan menjadi bahan bualan netizen.

Kisah cinta mereka bermula ketika Nuraeni bersama ibu bapanya berkunjung ke rumah Sudirgo yang bekerja sebagai dukun.

“Ketika itu, kedua ibu bapa Nuraeni datang ke rumah saya, meminta saya mendoakan agar usaha mereka beroleh kejayaan.

“Di ketika itulah pertemuan kali pertama saya dengan Nuraeni,” kata Sudirgo.

Namun siapa sangka dari pertemuan kali pertama itu, Nuraeni rupanya menaruh hati pada Sudirgo lalu mereka berdua mula berhubung setiap hari dan akhirnya Sudirgo tewas lalu mengambil keputusan untuk menikahi Nuraeni.

Keputusan Sudirgo itu menimbulkan banyak tanda tanya orang ramai termasuk anak-anaknya sendiri.

Anak-anak Sudirgo juga meminta Nuraeni bernikah dengan orang lain tetapi oleh kerana cinta itu buta sebuta-butanya, maka hasrat mereka berdua enggak dapat lagi dihalang. (Ya Ampun…)

Nuraeni berkata, dia tidak mahu menikahi lelaki lain selain Sudirgo.

“Saya sudah meminta dia membuat pertimbangan, tetapi Nuraeni tetap mahu bernikah dengan bapa saya.

Bahkah dia tidak mahu bernikah dengan lelaki lain, hanya mahu dengan bapa saya sahaja,” kata Sutarti, anak Sudirgo.

Oleh kerana sayangkan bapa, maka anak-anak dan keluarga akur dengan keputusan Sudirgo.


Lelaki maut, rakan parah kereta api rempuh kereta

KOTA KINABALU: Seorang lelaki maut, manakala rakannya parah selepas kereta dinaiki mereka dirempuh kereta api dekat landasan di Jalan Lapangan Terbang KKIA berhampiran Tugu Peringatan Petagas, dekat sini, tengah hari tadi.

Dalam kejadian kira-kira jam 1.05 tengah hari itu, kereta PROTON Preve dipandu Mohd Amir Khairi Abdul Ghani, 20, dan Daniel Shafwan Omar, 22, diseret sejauh 200 meter menyebabkan kedua-dua mangsa mengalami pelbagai kecederaan.

Kedua-dua mangsa yang bekerja dengan syarikat penerbangan Maswings diberi rawatan awal di lokasi kejadian sebelum dikejarkan ke Hospital Queen Elizabeth (QEH) untuk rawatan lanjut, namun Daniel Shafwan disahkan meninggal dunia kira-kira jam 4.30 petang.

Pemangku Ketua Polis Daerah Kota Kinabalu, Superintendan George Abd Rakman, berkata nahas berlaku di simpang berpalang di Tugu Peringatan Petagas.

Katanya, siasatan awal mendapati ketika kejadian palang penghadang kereta api melintas tidak dipasang dan pemandu kereta yang dalam perjalanan dari Tugu Peringatan Petagas ke Kepayan tidak menyedari kereta api melalui landasan.

“Setelah berada di atas landasan, kereta api terus merempuh dan mengheret kereta berkenaan sejauh kira-kira 100 meter,” katanya ketika dihubungi, sebentar tadi.

Saksi kejadian yang juga peniaga di gerai cendol berhampiran, Abdul Karim Abdul Ghani, 64, berkata dia terdengar siren kereta api sebelum dentuman kuat lalu mendapati berlaku kemalangan antara sebuah kereta dengan kereta api.

Abdul Karim berkata, kereta terbabit diheret kereta api berkenaan sebelum berhenti kira-kira 200 meter dari simpang laluan ke kawasan Tugu Peringatan Petagas.

“Hujan renyai-renyai ketika kejadian dan saya pun tidak berapa pasti sama ada penghadang di lintasan kereta api itu berfungsi ketika kejadian,” katanya.

Difahamkan, kereta api itu dalam perjalanan dari Beaufort menuju ke Stesen Tanjung Aru.

Sementara itu, penumpang kereta api, Sazali Shari, 38, dari Beaufort, berkata mereka hanya sedar ada kemalangan apabila kereta api itu berhenti secara tiba-tiba dan tiada penumpang kereta api cedera.

“Saya duduk di gerabak paling belakang dan tidak dengar apa-apa kecuali bunyi siren dan kereta api itu bergerak agak perlahan. Kami hanya sedar ada kemalangan selepas kereta api itu tiba-tiba berhenti,” katanya.

Kereta api itu kemudian meneruskan perjalanan ke Stesen Tanjung Aru, kira-kira jam 2.30 petang tadi.


Penunggang dan pembonceng motosikal maut di Jalan Lahad Datu-Kunak

LAHAD DATU: Seorang penunggang motosikal bersama pemboncengnya maut dalam satu kemalangan di Jalan Lahad Datu-Kunak lewat malam semalam.

Menurut kenyataan Balai Bomba Lahad Datu, motosikal jenis Yamaha LC yang dinaiki kedua mangsa terbabas ke dalam parit di Kampung Bumiputera Kilometer 25 Jalan Lahad Datu – Kunak.

Penunggang motosikal dikenalpasti sebagai Arwin bin Boy, 19 tahun manakala pembonceng ialah Nurhafeza bte Mooti, 26.

Balai Bomba Lahad Datu menerima panggilan kecemasan mengenai kemalangan tersebut pada jam 10.20 malam.

Pegawai Bomba Kanan Dua Asmori Dahharsyah yang mengetuai pasukan respon bersama lapan anggota berkata kedua-dua mangsa itu disahkan meninggal dunia di tempat kejadian oleh pihak ambulan.

Mayat mangsa telah diserahkan kepada pihak polis untuk tindakan lanjut.-SabahNewsToday


10 lelaki warga asing aktif pecah rumah ditahan

SEMPORNA, 25 Jan – Polis berjaya menyelesaikan enam kes pecah rumah yang berlaku di Semporna sejak awal tahun ini, dengan tertangkapnya 10 lelaki warga asing di sini, Rabu lalu.

Ketua Polis Daerah Semporna, Supt Peter Umbuas berkata kesemua suspek berumur 18 hingga 44 tahun itu ditahan di beberapa lokasi berasingan pada kira-kira 3 pagi.

“Kesemua suspek dipercayai aktif melakukan pelbagai kes pecah rumah dan curi di daerah ini dan hasil tangkapan itu, polis turut menemukan pelbagai barangan curi termasuk lima unit televisyen, decoder kamera litar tertutup (CCTV), tong gas serta gitar,” katanya ketika ditemui pemberita di sini, hari ini.

Peter berkata pihaknya masih memburu beberapa lagi suspek kes pecah rumah dan curi yang aktif di Semporna.

“Mereka ditahan ketika ini mempunyai rekod jenayah dan ada yang ditahan memang dalam senarai dikehendaki polis,” katanya.

Sementara itu, beliau berkata kejayaan tangkapan suspek kes pecah rumah itu hasil pewujudan Pasukan Petugas Khas melibatkan anggota Jabatan Siasatan Jenayah, Polis Semporna bagi mengesan suspek yang terlibat dengan kes jenayah harta benda.

“Kes pecah rumah dan curi menunjukkan trend meningkat di Semporna sejak akhir-akhir ini,” katanya.

Beliau seterusnya menasihatkan orang ramai supaya terus menjadi ‘mata dan telinga’ pasukan keselamatan itu bagi membanteras semua elemen jenayah di daerah berkenaan.

“Di samping itu, sesiapa yang berkemampuan memasang CCTV di sekitar premis mereka adalah digalakkan,” katanya.


Masalah Bekalan Air Di Telupid Akan Diberi Perhatian – Shafie

BELURAN: Masalah bekalan air yang melanda Telupid dan Paitan sejak sekian lama mendapat perhatian Ketua Menteri, Datuk Seri Mohd. Shafie Apdal.

Mohd. Shafie berkata, masalah itu seolah-olah menjadi perkara asas di Sabah sejak zaman pemerintahan Barisan Nasional (BN) apabila daerah-daerah lain turut ditimpa masalah sama.

”Kita ambil serius (masalah air) kerana perkara ini bukan hanya berlaku di Telupid, tapi juga di Tuaran, Penampang, Kota Kinabalu, Papar dan Kiulu.

“Ia sudah menghantui kita berpuluh tahun dan kita hendak selesaikan bagaimana bekalan ini mencukupi.

”Kadang-kadang kita ada empangan tapi tiada loji rawatan air dan ia menyebabkan kita tidak dapat menyalurkan air.

”Atas sebab itu, kita rombak Jabatan Air namun, ia akan mengambil sedikit masa untuk kita menambah baik kemudahan bekalan air ini,” katanya kepada pemberita selepas Majlis Penyerahan Geran Tanah daerah Beluran dan Telupid, di sini hari ini.

Mohd. Shafie berkata, jika kerajaan terdahulu enggan menyelesaikan masalah rakyat sekama puluhan tahun, Parti Warisan Sabah (Warisan) akan memastikan tindakn segera diambil walaupun kerajaan hari ini baru berusia dua tahun.

Sehingga kini, 16 kampung di Telupid belum memperoleh bekalan air luar bandar (BALB) dan kawasan Pekan Telupid masih berdepan catuan bekalan air.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WHO Sahkan Omicron Di 38 Negara

Geneva: Pertubuhan Kesihatan Sedunia (WHO), pada Jumaat, mengesahkan varian Omicron yang sudah dikesan di 38 negara setakat ini.

WHO memaklumkan pihaknya kemungkinan mengambil masa berminggu-minggu untuk menentukan tahap penularan varian itu, sama ada ia menyebabkan penyakit yang lebih teruk dan keberkesanan rawatan dan vaksin terhadapnya.

“Kami akan mendapatkan jawapan yang diperlukan oleh semua orang di luar sana,” kata Pengarah Kecemasan WHO, Michael Ryan.

WHO dalam kenyataannya juga memberi amaran bahawa penyebaran varian baharu itu boleh menyebabkan lebih separuh daripada kes Covid Eropah, dalam beberapa bulan akan datang.

Sementara itu, Ketua Tabung Kewangan Antarabangsa Kristalina Georgieva pada Jumaat berkata, varian baharu itu juga boleh memperlahankan pemulihan ekonomi global, sama seperti Delta.

“Sebelum datangnya varian baharu ini, kami bimbang pemulihan kehilangan momentum selagi ia berterusan.

“Varian baharu yang mungkin merebak dengan sangat pantas boleh menjejaskan keyakinan,” katanya.

Amerika Syarikat dan Australia menjadi negara terbaharu yang mengesahkan kes penularan tempatan bagi varian itu, kerana jangkitan Omicron mendorong jumlah kes Afrika Selatan melepasi tiga juta.

Malaysia juga melaporkan jangkitan Omicron pertama semalam membabitkan penuntut asing yang tiba dari Afrika Selatan pada 19 November.

Sri Lanka mengumumkan kes pertamanya membabitkan warganegara yang pulang dari Afrika Selatan. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Rogol Anak Saudara Dipenjara 34 Tahun, 22 Sebatan

SANDAKAN: Mahkamah Sesyen di sini menjatuhkan hukuman penjara selama 34 tahun dan 22 sebatan ke atas seorang lelaki atas kesalahan merogol anak saudara berusia 13 tahun.

Tertuduh berusia 43 tahun itu diperintahkan menjalani hukuman itu selepas mengaku bersalah di hadapan Hakim, Indra Ayub dalam prosiding semalam.

Mengikut kertas pertuduhan, tertuduh didakwa merogol anak saudaranya pada Januari 2019 antara jam 9 pagi hingga 10 malam di dalam perumahan setinggan, di sini.

Lelaki itu didakwa atas dua kesalahan iaitu Seksyen 376 (3) Kanun Keseksaan kerana hubungan antara tertuduh dan kanak-kanak itu adalah tidak dibenarkan di bawah undang-undang, hukum agama, adat atau kebiasaan untuk berkahwin.

Sementara, satu lagi pertuduhan dibuat mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017 kerana tertuduh mempunyai hubungan amanah dengan kanak-kanak berkenaan.

Bagi pertuduhan pertama, Indra memerintahkan tertuduh dipenjara selama 26 tahun dan 17 sebatan, manakala lapan tahun dan dikenakan lima sebatan bagi pertuduhan kedua.

Indra mengarahkan tertuduh yang tidak diwakili peguam untuk menjalani hukuman serentak dari tarikh ditangkap pada 11 Julai tahun ini.

Pendakwaan dilakukan Timbalan Pendakwa Raya, Mark Kenneth Netto.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beberapa Pemain Sabah FA Bakal Digugurkan Hadapi Cabaran Liga Super 2020

SKUAD TAMBADAU HADAPI CABARAN LIGA SUPER 2020 BERWAJAH BAHARU-BEBERAPA PEMAIN BAKAL DIGUGURKAN

KOTA KINABALU: Skuad Tambadau akan berwajah baharu dengan dibarisi beberapa pemain baharu untuk mengalas cabaran Sabah dalam Liga Super 2020.

Presiden Persatuan Bola Sepak Sabah (Safa) Datuk Peter Anthony menjelaskan keputusan mengugurkan beberapa pemain sedia ada telahpun dibuat dan ianya akan diumumkan dalam masa yang terdekat.

“Kita akan maklumkan kepada mereka dalam masa terdekat supaya mereka juga berpeluang mendapatkan tawaran dari pasukan baharu nanti,” katanya ketika ditemui selepas menyaksikan ujian dua pemain import luar negara di Stadium Likas semalam.

Menurutnya Liga Super amat berbeza sekali dengan Liga Premier dan seharusnya pasukan Tambadau perlu lebih bersedia dan cukup mantap di setiap bahagian jenteranya.

Selain daripada mendapatkan khidmat pemain import yang berkualiti dari luar negara, Peter berkata beliau juga telah mengarahkan pihak pengurusan untuk melihat kepada pemain-pemain Liga Super yang sedia ada bagi mengisi kekosongan di bahagian tengah, serangan dan pertahanan.

Tanpa menyebut nama-nama pemain yang diintainya, Peter berkata bolehlah dikatakan Sabah akan turut dibarisi pemain import tempatan dari Semenanjung pada musim hadapan.

Oleh itu, katanya Sabah sudahpun memulakan persiapan lebih awal untuk mencari para pemain termasuk mengadakan perlawanan ujian bagi beberapa pemain luar negara seperti pada semalam di mana dua pemain dari Amerika Selatan telah mencuba nasib untuk menyarungkan jersi Sabah.

Mereka ialah penyerang dari Brazil, Laerci Gomes Costa dan pemain tengah dari Argentina, Jose Augusto Sardon.

Bagaimanapun, Peter berkata keputusan hanya akan dibuat setelah pihak pengurusan melihat kesemua calon yang berminat bermain untuk Sabah.

Pada masa sama, beliau berkata pasukan akan menjelajah ke seluruh pelusuk daerah termasuk pedalaman Sabah di mana perlawanan persahabatan akan turut diadakan bagi melihat bakat-bakat yang mempunyai potensi.

Bergantung kepada jadual, turut dalam perancangan ialah beberapa perlawanan persahabatan dengan kelab-kelab profesional dari liga luar negara seperti Jepun dan Korea, Singapura, Indonesia ataupun Filipina.

Peter berkata besar kemungkinan barisan lengkap pemain Tambadau akan diumumkan lebih kurang sebulan sebelum Liga Super bermula nanti.-SabahNewsToday


Terkini: KKM Sahkan Seorang Lagi Rakyat Malaysia Positif Koronavirus

Menerusi siaran langsung kenyataan media ucapan dari Menteri Kesihatan Malaysia, Dr Dzulkifly telah mengesahkan dua lagi kes novel Koronavirus yang berlaku di Malaysia.

Mangsa yang merupakan adik kepada kes pertama rakyat tempatan 41 tahun dari Selangor kini dirawat di Hospital Sultanah Bahiyah, Alor Setar. Manakala, seorang mangsa lagi adalah pelancong dari China.

Ini menjadikan keseluruhan 14 kes positif di Malaysia setakat ini iaitu empat rakyat tempatan dan sepuluh warga China.

Dua lagi kes positif #novelcoronavirus2019 di negara ini.1. Warga Malaysia iaitu adik kepada kes pertama rakyat tempatan 41 tahun dari Selangor.Dia dirawat di HSB Alor Star. 2. Seorang pelancong dari China. 14 kes keseluruhan setakat ini. Kenyataan rasmi KKM menyusul.


Belia Sabah digesa teroka peluang dalam akuaponik, hidroponik – Wong

SANDAKAN, 27 Jan – Kementerian Pertanian dan Industri Makanan Sabah akan menyediakan sejumlah dana untuk menggalakkan golongan belia meneroka pertanian akuaponik dan hidroponik melalui program akuakultur di bawah kementerian itu.

Menteri berkenaan, Datuk Junz Wong berkata peruntukan tersebut bertujuan mendorong golongan belia, terutamanya di kawasan luar bandar, mempelajari teknologi akuaponik hijau, termasuk menternak udang karang air tawar secara lebih mendalam, bagi membolehkan mereka meraih pendapatan lebih tinggi.

“Ini, terutama ketika harga komoditi seperti getah dan kelapa sawit rendah, akan membantu pekebun luar bandar mendapatkan lebih pendapatan,” katanya selepas merasmikan kursus udang karang air tawar dan tanaman akuaponik di sini, hari ini.

Wong berkata untuk memajukan lagi pembiakan udang karang air tawar dalam sistem akuaponik, sokongan mampan perlu disediakan seperti kajian pasaran selain penyelidikan dan pembangunan.

“Kadar kelangsungan hidup lebih tinggi, rintangan penyakit dan permintaan pasaran yang banyak adalah faktor penentu setelah pemilihan spesies udang karang yang akan dibiakkan dijalankan,” katanya.


Bangunan Konsulat Indonesia Di Tawau Dirasmi

TAWAU, 19 Ogos: Menteri Luar Indonesia Retno Marsudi, hari ini merasmikan bangunan Konsulat Republik Indonesia (KRI) di Tawau secara maya, dalam satu majlis yang diadakan dari Jakarta, Indonesia.

Ketua Perwakilan KRI Tawau Sulistijo Djati Ismojo berkata, perasmian bangunan yang terletak di Taman Megah Jaya, Jalan Tiku itu, sepatutnya dijalankan pada Mac lalu, namun tertangguh berikutan pandemik COVID-19 yang melanda dunia.

“Adanya gedung (bangunan) baru, luas dan serba lengkap ini, akan menambahkan semangat untuk bekerja demi memberi perkhidmatan terbaik untuk rakyat Indonesia, yang bekerja di Sabah atau individu yang memerlukan bantuan,” katanya ketika ditemui pemberita di sini.

Indonesia membuka pejabat perwakilan di Tawau sejak 1968 dan sepanjang tempoh itu, menyewa di enam premis sekitar bandar.

Pada majlis itu, Retno turut merasmikan Bangunan Kedutaan Besar Republik Indonesia di Phnom Penh, Kemboja.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMS tuan rumah mesyuarat SATU November ini

KOTA KINABALU, 2 April – Universiti Malaysia Sabah (UMS) akan menjadi tuan rumah Mesyuarat Jawatankuasa Pemandu Universiti-universiti Asia Selatan, Asia Tenggara dan Taiwan (SATU) pada November ini.

Penolong Naib Canselor UMS, Prof Dr Marcus Jopony berkata mesyuarat itu dijangka dihadiri anggota SATU terdiri daripada universiti dari Brunei, Indonesia, India, Malaysia, Filipina, Thailand, Vietnam, Singapura dan Taiwan.

“Secara spesifiknya jawatankuasa SATU ditubuhkan National Cheng Kung University (NCKU) Taiwan pada 2003 bagi mengumpulkan pakar daripada kesemua universiti sekitar Asia Tenggara, Asia Selatan dan Taiwan untuk berkongsi kepakaran dan membincangkan serta mencari jalan penyelesaian terhadap isu-isu semasa di negara-negara ahli.

“UMS merasa sangat bertuah kerana SATU memberi kepercayaan kepada UMS sebagai tuan rumah kepada program intelek bertaraf antarabangsa ini,” katanya dalam kenyataan di sini hari ini, selepas mengadakan pertemuan dengan Presiden NCKU, Huey-Jen Su, semalam.

Marcus berkata pada pertemuan itu, Huey-Jen Su turut memaklumkan tema mesyuarat SATU kali ini ialah berkaitan Tanggungjawab Sosial Universiti (USR).

Katanya ia satu peluang yang baik untuk UMS sebagai medan percambahan idea kerana universiti itu juga mempunyai program akademik berkaitan seperti Program Kerja Sosial di Fakulti Psikologi dan Pendidikan, selain kursus Khidmat Bakti Siswa yang merupakan subjek kokurikulum wajib perlu diambil pelajar.

Pengarah Pusat Pengurusan Strategik dan Komunikasi Korporat (PPSKK) UMS itu berkata pertemuan tersebut juga memberi ruang kepada perbincangan untuk mengadakan Memorandum Persefahaman (MoU) atau Memorandum Perjanjian (MoA) bagi kerjasama dalam pelbagai bidang termasuk pertukaran pelajar dan kakitangan.

“Jika semuanya berjalan lancar, kita jangkakan satu majlis menandatangani MoU/MoA antara UMS dan NCKU akan diadakan semasa mesyuarat SATU nanti,” katanya.


Skuad Tambadau temui peminat hari ini

Sebelum memulakan saingan Liga Malaysia (Liga-M) yang bakal membuka tirainya Sabtu ini, pasukan Sabah akan mengadakan sesi bertemu peminat di kompleks beli-belah Suria Sabah di Kota Kinabalu, hari ini (Khamis, 31 Januari).

Selain skuad utama negeri itu, program itu nanti juga akan turut disertai pasukan Piala Presiden serta Piala Belia Sabah.

Setiausaha Agung Persatuan Bola Sepak Sabah (SAFA), Andrew Majanggim, berkata program yang dianjurkan persatuan berkenaan dengan kerjasama Ararat Sports and Souvenirs itu adalah bagi menghargai sokongan penyokong pasukan itu di samping menyemarakkan lagi semangat mereka bagi mengharungi musim baru nanti.

“Selain berpeluang untuk bertemu serta bergambar dengan para pemain, penyokong yang datang juga berpeluang untuk mendapatkan baju ‘Tambadau’ secara percuma…kita akan sediakan 100 helai baju.

“Selain itu, kita juga akan mengadakan kuiz bola kepada para penyokong yang hadir dengan beberapa hadiah menarik bakal mereka menangi,” katanya ketika dihubungi, hari ini.

Sehubungan itu, beliau menjemput penyokong Sabah, termasuk kelab-kelab penyokong, untuk datang beramai-ramai bagi memeriahkan program itu.

Pasukan Sabah yang kini menggunakan maskot Tambadau, iaitu panggilan bagi seladang dalam kalangan penduduk tempatan, akan memulakan kempen Liga Perdana mereka Sabtu ini bertemu Johor Darul Ta’zim II (JDTII) di gelanggang sendiri. – Astro Awani


Jangan Ambil Mudah PRK Kimanis, Mesti Kerja Keras: Shafie

KOTA KINABALU: Parti Warisan Sabah (Warisan) telah bersedia untuk menghadapi Pilihan Raya Kecil (PRK) Parlimen Kimanis yang telah ditetapkan pada 18 Januari 2020.

Presiden Warisan, Datuk Seri Panglima Haji Mohd Shafie Apdal bagaimanapun mengingatkan jentera Warisan dan parti komponen Pakatan Harapan (PH) agar tidak mudah berpuas hati, sebaliknya mereka perlu bekerja keras memastikan kemenangan berada di pihak kerajaan.

“Perkara ini sebenarnya kita telah buat persediaan jauh lebih awal bila di peringkat mahkamah kita kemukakan kes ini maka perlu ada kesiapsiagaan.

“Saya yakin insya-Allah bila masa terdekat ini kita sudah pun bergerak, saya pun melawat banji sebelum itu ada program di peringkat akar umbi cuma apa yang saya lihat kita perlu kerja kuat, jangan ambil ringan dan terlalu berpuas hati, kita mesti jumpa seramai mungkin pengundi,” katanya ketika ditemui pemberita di lobi Parlimen hari ini.

Terdahulu hari ini, Suruhanjaya Pilihan Raya (SPR) menetapkan hari penamaan calon sempena PRK Parlimen Kimanis pada 4 Januari manakala 18 Januari adalah hari mengundi.

Menurut maklumat daftar pemilih yang dikemas kini pada 9 Disember lalu, terdapat sebanyak 29,664 pengundi di Parlimen Kimanis yang layak mengundi termasuk sembilan pengundi awal dan seorang pengundi luar negara.

Parlimen Kimanis mempunyai komposisi pengundi 66.54 peratus bumiputera Islam, 29.93 peratus bumiputera bukan Islam, 3.19 peratus Cina dan lain-lain sebanyak 0.34 peratus.

Dalam pilihan raya umum lalu, bekas Menteri Luar, Datuk Anifah Aman yang mewakili UMNO menang dengan majoriti 156 undi selepas mendapat 11,942 undi menewaskan calon Parti Warisan Sabah (Warisan), Datuk Karim Bujang  dengan 11,786 undi dan Jaafar Ismail yang mendapat 1,300 undi.

Pada 9 Disember lalu, Mahkamah Persekutuan bagaimanapun mengekalkan keputusan Mahkamah Pilihan Raya Kota Kinabalu sebelum itu yang membatalkan kemenangan Anifah atas beberapa kesalahan.

Mengulas tentang calon, Mohd. Shafie berkata, belum ada ketetapan dibuat, namun beliau menyambut baik keputusan Pakatan Harapan (PH) Sabah untuk menyokong Warisan bertanding di situ.

Jelasnya, keputusan itu telah dimaklumkan kepada Pengerusi PH, Tun Dr. Mahathir Mohamad.

“Calon kita belum tetapkan, calon saya akan buat penelitiam secara lagi mendakam, saya maklumkan kepada semua pihak saya belum lagi buat penentuan.

“Tetapi saya harap bila mana kita letak calon ini, jentera parti dan komponen (sokong) dan saya maklumkan dengan Dr. Mahathir,” katanya.


Majlis Pertunangan Cetus Kluster Baharu Di Sabah

KOTA KINABALU: Sabah hari ini merekodkan satu lagi kluster baharu membabitkan komuniti di tiga buah daerah yang berpunca daripada majlis pertunangan.

Jurucakap perkembangan harian Covid-19 Sabah Datuk Masidi Manjun berkata, kluster baharu berkenaan membabitkan kes di daerah ini, Inanam dan Kuala Penyu.

“Kes indeks bagi Kluster Dambai Inanam merupakan individu yang dikesan positif Covid-19 hasil saringan bergejala di klinik swasta pada 16 April lalu.

“Berdasarkan rekod pergerakan, individu berkenaan dipercayai mendapat jangkitan ketika menghadiri majlis pertunangan di Kampung Dambai di Mukim Kionsom.

“Susulan kes itu, pasukan kawalan Jabatan Kesihatan Negeri Sabah (JKNS) menjalankan pengesanan kontak dalam kalangan tetamu majlis berkenaan.

“Daripada 119 sampel yang diambil, 18 kes dikenal pasti positif Covid-19 termasuk tiga kes di Putatan dan lima kes di Kuala Penyu,” katanya dalam satu kenyataan media hari ini.

Mengulas lebih lanjut mengenai kluster terbabit, Masidi berkata, seorang daripada individu yang disahkan positif Covid-19 itu merupakan seorang guru dan menjangkiti muridnya.

“Individu dari Kuala Penyu menjangkiti dua orang murid dalam kelas jagaannya.

“Sehingga hari ini, jumlah kumulatif bagi kluster ini ialah 19 kes,” katanya.

Dalam pada itu, Masidi yang juga merupakan Menteri Kerajaan Tempatan dan Perumahan Sabah merangkap Menteri Kewangan II berkata, jumlah kes harian Covid-19 hari ini kekal mencatatkan tiga angka.

“Berdasarkan laporan JKNS, jumlah kes positif baharu Covid-19 pada hari ini adalah sebanyak 132 kes, menjadikan jumlah kumulatif sebanyak 57,538 kes dan dua kematian direkodkan masing-masing membabitkan Tawau dan Sandakan.

“Jumlah pesakit Covid-19 yang sembuh dan dibenarkan keluar hospital adalah seramai 120 menjadikan jumlah kumulatif 55,894 orang.

“Seramai 967 pesakit sedang menerima rawatan iaitu 296 orang di hospital, 661 orang di Pusat Kuarantin dan Rawatan Berisiko Rendah (PKRC) Awam dan 10 orang lagi di Pusat Tahanan Sementara (PTS),” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Muda Gantung Diri Bersama Anaknya Sebab Suami Belikan Rumah Sebelah Untuk Perempuan Simpanan

Seorang wanita di Thailand yang tertekan dengan tindakan suaminya membeli rumah sebelah untuk didiami oleh perempuan simpanannya membunuh diri bersama dengan anaknya di dalam rumah tersebut.

Neung, 26, menggantung anak lelakinya berusia dua tahun terlebih dahulu pada tali nilon sebelum menggantung dirinya sendiri. Ketika ditemui, mayat dua beranak itu dipercayai sudah mati tiga hari lalu dan mula membusuk. Kerusi plastik turut ditemui di dalam bilik tersebut.

Ibu kepada Neung berkata, pasangan dan anak kecil mereka tinggal bersebelahan dengan rumahnya.

Difahamkan, si suami mempunyai ramai isteri dan sering keluar rumah.

Dan baru-baru ini si suami membeli rumah bersebelahan dengan rumah mereka, agar perempuan simpanannya boleh tinggal di rumah tersebut.

Neung yang mendapat tahu perkara itu berasa kecewa dan tertekan lalu membawa anaknya keluar dari rumah itu selama tiga hari dan tidak pernah pulang ke rumah.

Ibu mangsa menyangka Neung pergi menenangkan dirinya di rumah kawan.

Bagaimanapun, mayat dua beranak itu ditemui apabila bekas pemilik rumah tersebut datang untuk mengambil barangnya yang tertinggal.

Si suami yang mendapat tahu mengenai kejadian itu segera datang dan sedih apabila melihat keadaan anak dan isterinya itu.

Sementara itu, ibu Neung berkata, dia tidak mahu mengambil tindakan undang-undang terhadap menantunya berhubung kejadian tersebut. Sumber: Forum Thai Visa , The Reporter


Lima Sekeluarga Hilang Tempat Tinggal Rumah Musnah Terbakar

TAMBUNAN: Lima sekeluarga tinggal sehelai sepinggang selepas rumah mereka musnah dalam kebakaran di Kampung Monsuk Ulu, di Tambunan hari ini.

Bagaimanapun, dalam kejadian jam 11.35 pagi itu, tiada mangsa dilaporkan cedera atau kehilangan jiwa.

Ketua Balai Bomba dan Penyelamat (BBP) Daerah Tambunan, Desmond Micky @ Dominic berkata, sebaik menerima panggilan kecemasan pada jam 11.42 pagi, tujuh anggota bergegas ke lokasi dengan satu jentera.

Katanya, pasukan bomba bergerak ke lokasi sejauh 18 kilometer dan sebaik tiba rumah tidak kekal terbabit terbakar 100 peratus.

“Pihak bomba mengalami kesukaran apabila jentera melalui laluan yang sempit dan licin. Kebakaran berjaya dikawal jam 1.30 petang,” katanya dihubungi hari ini.

Menurutnya, operasi ditamatkan jam 1.35 petang manakala punca kejadian serta anggaran kerugian masih dalam siasatan.


(VIDEO) ‘Ya Tuhan! Gold Bar Dia Macam Zaman Mak Aku Nikah Dulu’ – Netizen ‘Pecah’ Tengok Video Peniaga Online Kantoi Belum Potong Duit Palsu

Pelbagai cara yang digunakan oleh peniaga-peniaga atau usahawan-usahawan untuk mendapatkan perhatian pelanggan.

Iklan atau teknik pemasaran merupakan satu langkah yang digunapakai untuk melariskan produk keluaran mereka.

Jika teknik yang digunakan menepati citarasa pengguna, maka untunglah si peniaga, tetapi jika tersilap cara, menjadi bahan kritikan pula.

Selain daripada memuat naik iklan di media sosial, menjadi trend terkini peniaga membuat secara langsung di Facebook dan Instagram.

Di situ peniaga atau pengasas produk akan mempromosikan produk secara besar-besaran dengan memberikan diskaun kepada pelanggan, cabutan bertuah berserta hadiah.

Untuk memenangi hadiah yang ditawarkan, individu perlu berkongsi kan ‘live’berkenaan ke mana-mana group di dalam Facebook.

Perkongsian secara langsung seorang peniaga baru-baru ini menjadi tular apabila wang yang ditayangkan itu merupakan duit palsu.

Berdasarkan video tersebut, wanita yang bernama Siti memegang sejumlah wang sambil menjemput netizen menyertai sesi siaran langsung itu.

Kelihatan juga beberapa keping not berjumlah RM100 diletakkan di atas meja.

Insiden kantoi itu dilihat ketika Siti mengambil salah satu not RM100, di belakang not tersebut kelihatan kosong.

Perkongsian tersebut secara tidak langsung mendapat kritikan netizen. Mereka menganggap peniaga tersebut tidak berlaku jujur dan mengaburi mata pembeli.

Walaubagaimanapun, ada netizen mengatakan wang di tangan Siti yang berjumlah RM 2,000 adalah tulen.


Lebih 100,000 Kanak-Kanak Di Sabah Akan Terima Suntikan Polio

SUNGAI SIPUT, 11 Jan:Lebih 100,000 kanak-kanak berusia lima tahun ke bawah di Sabah akan diberi suntikan vaksin polio bagi mengekang penyebaran wabak berkenaan daripada berleluasa.

Timbalan Menteri Kesihatan, Dr Lee Boon Chye berkata kesemua kanak-kanak itu tidak kira sama ada warganegara Malaysia atau bukan warganegara akan disuntik vaksin berkenaan secepat mungkin setelah bekalan vaksin tersebut diperoleh bermula minggu ini.

“Mengikut data, tahap pelalian kanak-kanak tempatan di Sabah melebihi 95 peratus, oleh kerana negeri itu mempunyai masalah pendatang asing khususnya mereka yang tidak mempunyai dokumen (pengenalan diri) dan kebanyakannya dari Filipina, jadi ramai kalangan mereka (kanak-kanak) tidak menerima pelalian vaksin.

“Kami akan bekerjasama dengan WHO (Pertubuhan Kesihatan Sedunia) dan juga NGO (pertubuhan bukan kerajaan) serta kerajaan Filipina supaya keadaan (wabak polio) boleh dikawal daripada terus merebak,” katanya.

Dr Lee berkata demikian kepada pemberita selepas merasmikan Majlis Angkat Sumpah dan Jamuan Makan Malam Jawatankuasa Lembaga Pengelola Sekolah Menengah Jenis Kebangsaan (SMJK) Shing Chung di sini, malam ini.

Semalam, Ketua Pengarah Kesihatan Datuk Dr Noor Hisham Abdullah berkata dua lagi kanak-kanak disahkan dijangkiti virus polio, pesakit kedua dan ketiga direkodkan di Sabah selepas seorang bayi lelaki berusia tiga bulan dari Tuaran disahkan dijangkiti virus itu.

Noor Hisham berkata dua kanak-kanak lelaki itu yang masing-masing berusia lapan dan 11 tahun merupakan warganegara asing.

Pada 6 Dis lepas, seorang bayi lelaki berusia tiga bulan dari Tuaran, Sabah dimasukkan ke Unit Rawatan Rapi sebuah hospital selepas disahkan dijangkiti vaccine-derived poliovirus type 1 (VDPV1), merupakan kes polio pertama setelah Malaysia diisytiharkan bebas penyakit itu 27 tahun lepas.


Lelaki Lapar Pecah Masuk Restoran

Pataya: Disebabkan kelaparan kerana kehabisan makanan, seorang lelaki sanggup memecah masuk sebuah restoran di Som Tam, selatan daerah ini, malam kelmarin.

Thepatayanews.com melaporkan, lelaki berusia 20 tahun itu ditahan pada jam 11.30 malam ketika perintah berkurung dilaksanakan di negara berkenaan.

Thailand melaksanakan perintah berkurung bermula jam 10 malam hingga 4 pagi bagi mengekang penularan Covid-19.

Lelaki terbabit memecah masuk restoran berkenaan yang tidak beroperasi pada hari kejadian.

Tindakan lelaki itu bagaimanapun disedari pengawal keselamatan bertugas sebelum memaklumkan kejadian kepada polis.

Berdasarkan keterangan lelaki itu kepada polis Pataya, dia sudah tidak bekerja ekoran penularan wabak itu di Thailand.

Lelaki itu memaklumkan dia tidak berniat untuk mencuri sebaliknya hanya memasak makanan yang diperoleh di restoran berkenaan kerana kelaparan. – Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Saya Sudah Divaksin, Setakat Ini OK – Najib

KUALA LUMPUR: Bekas perdana menteri Najib Razak hari ini menerima suntikan vaksin Covid-19 di sebuah pusat kesihatan.

Menurut perkongsian terbaharu di laman Facebook, beliau memuat naik gambar dan video berdurasi 42 saat proses suntikan itu.

Bagaimanapun, Najib tidak memaklumkan jenis vaksin yang diterimanya iaitu sama ada Comirnaty oleh Pfizer-bioNTech atau Sinovac dari China.

“Saya sudah divaksin. Setakat ini okey. Terima kasih kepada doktor, jururawat dan pembantu kesihatan tadi. Semoga pelaksanaan vaksinasi dipercepatkan juga untuk rakyat Malaysia,” katanya.

Sebelum ini, beliau pernah meluahkan hasrat untuk disuntik dengan vaksin Sinovac selepas Menteri Penyelaras Program Imunisasi Covid-19 Kebangsaan, Khairy Jamaluddin menjadi individu pertama menerima vaksin itu.

Terdahulu, Khairy dilaporkan berkata Najib membatalkan janji temu suntikan vaksin yang ditetapkan pada 6 Mac lalu.

Bagaimanapun, Najib menjelaskan tindakan itu adalah kerana ingin memberi laluan kepada petugas barisan hadapan untuk menerima suntikan terlebih dahulu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Sempat Masuk Sabah, Dua Lelaki Warga Asing Ditahan

LABUAN: Gerak-geri mencurigakan dua lelaki sebaik menyedari kehadiran polis di perairan Ujung Pasir, di sini membawa kepada penahanan mereka apabila didapati masuk ke negara ini tanpa dokumen sah.

Dalam kejadian jam 9 pagi semalam, kedua-dua warga asing berkenaan menaiki bot penumpang dipercayai dalam perjalanan masuk ke negara ini.

Komander Pasukan Polis Marin (PPM) Wilayah 4 Sabah, Asisten Komisioner Mohamad Pajeri Ali, berkata kedua-dua lelaki ditahan pasukan bot ronda PPM yang menjalankan tugas operasi ‘Op Gelora Khas’ sempena Aidilfitri.

Katanya, sebaik ditahan, pemeriksaan mendapati kedua-dua lelaki berusia 20-an itu gagal menunjukkan dokumen pengenalan diri yang sah.

“Bot ronda PPM sedang menjalankan operasi untuk membuat pemeriksaan terhadap semua bot di perairan negara ini bagi memastikan peraturan keselamatan sentiasa dipatuhi.

“Kedua-dua lelaki terbabit kemudiannya dibawa ke pangkalan Markas Operasi PPM Labuan untuk tindakan dan siasatan lanjut,” katanya dalam kenyataan hari ini.

Mohamad Pajeri berkata, kedua-dua lelaki warga asing itu disiasat mengikut Seksyen 6(1)(c) Akta Imigresen 1959/63 kerana gagal mengemukakan sebarang dokumen perjalanan yang sah.

Sementara itu, Mohamad Pajeri berkata, sepanjang musim perayaan ini, PPM Sabah akan terus melaksanakan tugas dan tanggungjawab menjalankan operasi di perairan Sabah.

Katanya, ia bagi mengekang aktiviti yang menyalahi undang-undang termasuk jenayah alam sekitar. – Berita Harian


Nelayan Disamun Enam Lelaki Bertopeng, Bersenjata Api di Apas Parit Tawau

TAWAU – Seorang nelayan bersama dua anaknya berdepan detik cemas apabila disamun oleh enam lelaki yang bertopeng dan bersenjata api jenis senapang di Kawasan Perairan Apas Parit Tawau, petang kelmarin.

Ketua Polis Daerah Tawau, ACP Fadil Marsus berkata dalam kejadian pukul 5.15 petang itu, mangsa 49 tahun bersama anak-anaknya dipercayai keluar memukat ikan dengan menggunakan Jongkong kayu serta dua buah enjin Yamaha 15hp di Kawasan perairan berkenaan sebelum didatangi enam lelaki tidak dikenali.

Mengulas lanjut, beliau berkata mangsa dan dua anaknya diarahkan pergi ke hadapan bot sambil diacukan senjata untuk membuat pemeriksaan selepas suspek bertindak merapatkan bot yang dinaiki dengan bot mangsa.

Katanya, salah seorang suspek telah mengambil spanar yang diletakkan di belakang bot dan bertindak membuka sebuah enjin bot milik mangsa lalu kemudiannya mengambil beg silang yang diletakkan di atas bot yang berisi sebuah telefon Samsung, lesen perikanan, lesen perahu, surat enjin dan ‘My Kad’ milik anak mangsa sebelum beredar menuju ke perairan Indonesia.

ACP Fadil berkata, siasatan mendapati tempat kejadian merupakan lebih kurang 5 hingga 6 batu nautika dari sempadan Indonesia.

Katanya, siasatan turut mendapati keenam-enam suspek berpakaian biasa dan memiliki senjata api yang diletakkan di sisi masing-masing manakala empat daripada suspek berkenaan memakai topeng muka.

Menurut ACP Fadil, kesemua suspek juga dipercayai menggunakan bot jenis plawood panjang lebih kurang 14 kaki, tiga kaki lebar dan menggunakan enjin 15hp Yamaha.

Sementara itu katanya, pihak Polis kini sedang giat mengesan kesemua suspek yang terlibat.


Bapa Didakwa Lakukan Amang Seksual Terhadap Anak Kandung

KOTA KINABALU: Seorang bapa berusia 45 tahun mengaku tidak bersalah melakukan amang seksual terhadap anak perempuannya yang berumur 8 tahun.

Pengakuan lelaki berkenaan direkodkan di hadapan Timbalan Pendaftar Mahkamah Tinggi Dana Arabi Wazani yang duduk sebagai Hakim Mahkamah Sesyen, di sini.

Menurut kertas pertuduhan yang dibacakan terhadap tertuduh, dia didakwa telah melakukan amang seksual fizikal dengan memasukkan tangan dan kemaluannya ke dalam kemaluan kanak-kanak berkenaan.

Kesalahan dilakukan di dalam sebuah bilik sewa di Inanam di antara bulan Mac sehingga bulan Jun tahun ini.

Lelaki berkenaan didakwa di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017 yang boleh dihukum dengan pemenjaraan selama tempoh tidak melebihi 20 tahun dan boleh juga dihukum dengan sebat.

Terdahulu, Timbalan Pendakwa Raya, Megat Mahathir Megat Tharih Affendy meminta satu tarikh baharu untuk menyebut semula kes itu dan menolak sebarang ikat jamin diberikan kepada tertuduh kerana risiko mengganggu kanak-kanak berkenaan yang juga anak kandung tertuduh sendiri.

Manakala, peguam, Lawrence Lim yang mewakili tertuduh di bawah Yayasan Bantuan Guaman Nasional memohon jaminan terhadap tertuduh dengan alasan bahawa tertuduh yang juga bekas pemandu lori tidak dapat berjalan dengan sempurna disebabkan keretakan pada kaki kirinya dan kini menganggur.

Lawrence menambah bahawa tertuduh mempunyai seorang isteri yang kurang upaya akibat strok dan tertuduh memberi jaminan untuk bekerja di luar supaya jauh daripada anaknya itu sekiranya diberikan jaminan.

Pada persidangan berkenaan, mahkamah juga mendengar bahawa tertuduh mempunyai satu lagi kes dadah di Mahkamah Majistret di mana dia diberi jaminan RM1,000 dengan dua penjamin tempatan.

Dana kemudian menetapkan pengurusan kes pada 7 Januari tahun hadapan dan memerintahkan tertuduh ditahan lebih lanjut mengikut sementara menunggu kes selesai.  – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 10 Juta Terima Bantuan Prihatin Nasional

KUALA LUMPUR: Seramai 10.416 juta menerima Bantuan Prihatin Nasional (BPN) setakat Isnin lalu membabitkan jumlah keseluruhan bayaran RM11.14 bilion, peningkatan daripada RM11.06 bilion minggu lalu.

Menteri Kewangan, Tengku Datuk Seri Zafrul Tengku Abdul Aziz, berkata sebanyak RM125 juta pula dibayar kepada 146,000 penerima yang merayu.

Jumlah itu adalah daripada 160,000 perayu membabitkan peruntukan keseluruhan RM139 juta.

Katanya, selebihnya penerima yang gagal kredit dinasihatkan untuk ke Bank Simpanan Nasional (BSN) untuk proses bayaran secara tunai.

“Bagi Bantuan Sara Hidup (BSH), seperti yang diumumkan kerajaan sebelum ini, pembayaran BSH fasa ketiga akan dilaksanakan mulai Jumaat ini.

“Peruntukan yang terbabit adalah sebanyak RM3 bilion dan memanfaatkan hampir 4.28 juta penerima BSH merangkumi 3.75 juta isi rumah dan 0.53 juta bujang (40-59 tahun).

“Kadar BSH yang akan diterima juga mengambil kira 3.8 juta anak penerima BSH berumur 18 tahun ke bawah,” katanya dalam Laporan LAKSANA Ke-14 pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) di sini, hari ini.

Tengku Zafrul berkata, bagi memastikan program BSH disasarkan kepada mereka yang benar-benar layak, tempoh permohonan rayuan akan dibuka mulai 7 Ogos ini hingga 6 September depan.

“Dengan adanya proses rayuan ini, sebahagian daripada yang tidak layak masih diberi ruang untuk mengemukakan rayuan berserta dokumen yang berkaitan untuk disahkan semula oleh Lembaga Hasil Dalam Negeri (LHDN).

“Permohonan rayuan boleh dibuat secara dalam talian di portal BSH https://bsh.hasil.gov.my atau pemohon boleh hadir di Cawangan LHDN/ Pusat Khidmat Hasil (PKH) dan Pusat Transformasi Bandar (UTC),” katanya- Berita Harian


PKPD Kampung Sabah Baru Tamat Hari Ini

KUALA LUMPUR: Perintah Kawalan Pergerakan Diperketat (PKPD) di Kampung Sabah Baru, Lahad Datu, ditamatkan hari ini mengikut jadual.

Menteri Kanan (Keselamatan), Datuk Seri Ismail Sabri Yaakob, berkata Kementerian Kesihatan menjalankan 2,054 ujian saringan dan sebanyak 382 kes kumulatif positif COVID-19 direkodkan di lokaliti itu, setakat ini.

“Kementerian Kesihatan turut mengesahkan semua sampel saringan sudah diperoleh dan tiada sampel yang masih menunggu keputusan.

“Atas nasihat Kementerian Kesihatan, kerajaan bersetuju untuk menamatkan PKPD di lokasi terbabit pada 7 Disember seperti dijadualkan,” katanya dalam kenyataan, hari ini.


Mayat Nur Aisyah disumbat dalam beg pakaian

MAYAT Nur Aisyah Aleya Abdullah dibawa suspek lelaki dalam beg pakaian sebelum dibuang ke gaung di Jalan Gunung Raya, Langkawi.

Ketua Polis Daerah Langkawi, Superintendan Mohd Iqbal Ibrahim berkata, siasatan awal mendapati kanak-kanak itu meninggal dunia pada 16 Februari lalu.

“Mangsa dilaporkan mengalami sawan ketika berada bersama suspek dan sejurus itu berlaku pertengkaran antara suspek dan isterinya.

“Dalam usaha merawat mangsa, suspek lelaki mendakwa menepuk belakang mangsa beberapa kali sehingga tidak sedarkan diri,” katanya pada sidang media, di Langkawi.

Mohd Iqbal berkata, panik dengan keadaan itu, suspek lelaki memasukkan mangsa dipercayai sudah meninggal dunia ke dalam beg pakaian.

“Suspek mengaku membuang beg pakaian itu ke dalam gaung. Bagaimanapun polis hanya menemui cebisan rambut dan tengkorak mangsa, hari ini,” katanya.

Terdahulu, sebaik polis menerima laporan ibu mangsa, beliau berkata, polis mengunjungi rumah yang didiami pasangan itu tetapi tidak berpenghuni.

“Pasangan itu dipercayai melarikan diri sejak Jumaat lalu berdasarkan rekod yang diperoleh daripada syarikat pengangkutan.

“Pasangan itu juga turut membuat pertukaran sekolah anak mereka ke Johor, tetapi mereka ditahan di Ampang, Selangor,” katanya.

Harian Metro hari ini melaporkan mayat Nur Aisyah Aleya Abdullah, 3, yang hilang ketika dalam jagaan pengasuhnya di Kuarters Hospital Langkawi, hujung bulan lalu sudah ditemui di Gunung Raya, Langkawi hari ini. – Harian Metro


Madius Tangau Cabar Anwar Ibrahim Tubuh Kabinet Bayangan

KUALA LUMPUR: Presiden Parti Pertubuhan Kinabalu Progresif Bersatu (UPKO), Datuk Seri Wilfred Madius Tangau mencabar Ketua Pembangkang, Datuk Seri Anwar Ibrahim untuk menubuhkan Kabinet bayangan bagi memastikan proses semak dan imbang ke atas kerajaan dapat berlangsung dengan lebih berkesan.

Madius berkata pihak Pembangkang tidak boleh lagi melengahkan masa dan perlu bertindak pantas sebelum terlambat.

“Berhenti mengatakan bahawa parti-parti Pembangkang berpecah-belah dan semua ahli mahukan jawatan ini dan jawatan itu.

“Selagi kami tidak melaksanakannya, kami selaku pihak Pembangkang tidak berpeluang memainkan peranan penting sebagai penggubal undang-undang,” katanya pada perbincangan panel ‘Implementation of a Shadow Cabinet’ secara maya hasil anjuran Gabungan Pilihan Raya Bersih dan Adil (Bersih 2.0) pada Khamis.

Beliau berkata tanpa sebuah Kabinet bayangan, pembentukan demokrasi yang matang di Malaysia tidak dapat dilaksanakan.

“Lebih-lebih lagi dengan penggantungan Parlimen, ia bermaksud tiada dasar alternatif yang akan dicadangkan kepada orang ramai.

“Sekiranya kita (Pembangkang) ingin mewujudkan demokrasi matang di negara ini, ia bermaksud rakyat memilih kita berdasarkan dasar yang ditawarkan dan maklumat yang diberikan.

“Tanpa sebuah Kabinet bayangan, ia tidak dapat dilakukan,” katanya.

Katanya lagi, ahli Parlimen Pembangkang tidak perlu risau jika tidak mendapat pengiktirafan daripada kerajaan yang memerintah kerana proses tersebut akan berlaku secara semula jadi.

“Bagaimana kerajaan boleh mengiktiraf Kabinet bayangan jika anda belum bermula? Sebaik sahaja anda berjaya membentuk Kabinet bayangan itu, anda boleh meminta Perdana Menteri untuk mengiktiraf kami.

“Ingat… kita ialah ‘kerajaan yang menunggu untuk dipilih’ (government in waiting).

“Adakah apabila kita sudah mengambil alih tampuk pemerintahan baru kita akan berebut dan membentuk Kabinet?” katanya.

Sementara itu, dalam program yang sama, Bersih 2.0 turut menyeru pihak Pembangkang untuk bekerjasama untuk membentuk Kabinet bayangan di peringkat Persekutuan dan Negeri supaya persaingan politik terhadap kerajaan dapat terhasil.

Penyelidik bebas, Maha Balakrishnan yang menulis laporan bertajuk ‘Kerangka Kabinet Bayangan untuk Malaysia’ mengemukakan beberapa cadangan kepada pihak Pembangkang termasuk:

1. Membentuk Kabinet bayangan dengan sokongan meluas oleh pembangkang di Parlimen atau Dun kerana lebih banyak sokongan diberikan kepada Kabinet bayangan, lebih kukuh pengaruhnya untuk mendesak akses dan kelebihan di peringkat institusi.

2. Menteri atau exco bayangan perlu dipilih berdasarkan merit terlebih dahulu. Mereka sewajarnya mempunyai pengalaman dalam bidang yang mereka bayangi. Barisan Kabinet bayangan perlu mencerminkan kepelbagaian masyarakat yang diwakili seperti parti politik, fraksi, etnik, jantina, umur dan kewilayahan.

3. Seorang menteri bayangan perlu dilantik untuk membayangi setiap kementerian kerajaan. Menteri bayangan perlu menjadi jurucakap utama bagi isu-isu yang dibangkitkan Pembangkang.

4. Kabinet bayangan perlu bermesyuarat secara tetap sekurang-kurangnya secara mingguan untuk membayangi Kabinet kerajaan. Perkara yang perlu menjadi agenda utama termasuklah:

• Laporan terkini oleh pemimpin bagi melaporkan situasi politik yang meliputi aktiviti dan langkah yang akan diambil oleh Pembangkang;

• Pertimbangan Kerajaan bagi urusan di Parlimen (contohnya rang undang-undang atau usul) serta respon dan strategi Pembangkang, yang dipimpin oleh menteri bayangan yang berkaitan;

• Perbincangan perkara berbangkit berkenaan polisi Pembangkang yang dipimpin oleh menteri bayangan berkaitan;

• Perbincangan wakil rakyat Pembangkang untuk urusan Parlimen, termasuk usul dan soalan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kekang edaran dadah guna kiriman pos

SERAMAI 55 individu termasuk remaja 15 tahun ditahan polis dalam operasi pembanterasan aktiviti penyalahgunaan dadah ‘Op Sarang’ yang dijalankan Ibu Pejabat Polis Daerah (IPD) Kota Kinabalu.

Operasi selama seminggu yang berakhir Jumaat lalu itu dijalankan di sekitar kawasan Likas, Sembulan, Tanjung Aru dan Bandaraya Kota Kinabalu.

Ketua Polis Daerah Kota Kinabalu Asisten Komisioner Habibi Majinji berkata, sepanjang operasi berkenaan, pihaknya berjaya menahan tujuh individu atas kesalahan memiliki dadah manakala selebihnya adalah penagih.

Katanya, semua yang ditahan berusia lingkungan 15 hingga 54 tahun membabitkan 48 rakyat tempatan dan tujuh warganegara asing.

“Semua yang ditahan akan disiasat mengikut Seksyen 39B Akta Dadah Berbahaya 1952 dan Seksyen 12(2) serta Seksyen 15(1)(A) akta yang sama.

“Dalam operasi ini juga, polis berjaya merampas dadah jenis ganja seberat 272.45 gram di Pejabat Pos Malaysia, Kota Kinabalu. Tindakan ini sekaligus berjaya mengekang taktik pengedaran dadah melalui kaedah pengiriman pos,” katanya dalam kenyataan media yang dikeluarkan hari ini.

Habibi berkata, sepanjang Op Sarang kali ini, polis turut merampas dadah jenis ganja seberat 271.45 gram dan 2.35 gram syabu yang dianggarkan bernilai RM11,200 berdasarkan harga pasaran semasa.

Sementara itu Habibi berkata, operasi ini dijalankan berdasarkan risikan dan maklumat awam di kawasan sarang penagihan dan pengedaran dadah di sekitar Kota Kinabalu.

Katanya, kerjasama daripada orang awam dalam menyalurkan maklumat amat diperlukan dalam usaha membanteras kegiatan penyalahgunaan dadah daripada terus berleluasa.

“Secara keseluruhan, Op Sarang berjalan lancar dan usaha ini akan terus diperhebatkan dari semasa ke semasa demi kesejahteraan serta ketenteraman masyarakat bandaraya ini,” katanya. – Harian Metro


Keluar Parti, Tak Puas Hati Pemilihan Jawatankuasa DAP Sabah

SANDAKAN: Seramai 55 ahli DAP Cawangan Sungai Tiram, dekat sini, membuat keputusan untuk meninggalkan parti itu hari ini selepas kecewa dengan keputusan pemilihan jawatan kuasa DAP Sabah.

Pengerusi Cawangan DAP Cawangan Sungai Tiram Mohamad Idris berkata, keputusan untuk meninggalkan parti dilakukan selepas berbincang bersama ahli jawatankuasa yang lain.

“Ini satu keputusan yang berat kerana kami menghargai parti ini, namun kerana wujud pihak yang tidak telus menjadikan parti ini tercemar.

“Pemilihan jawatan kuasa negeri baru-baru ini jelas menunjukkan sifat tidak adil dan pentingkan diri,” katanya dalam satu kenyataan media, hari ini.

Terdahulu, pada 21 November lalu, pemilihan Jawatankuasa DAP Sabah diadakan di Sandakan.

Namun, selepas pemilihan diadakan, bekas Pengerusi DAP Sabah Datuk Jimmy Wong Tze Pin mengumumkan keluar parti berkenaan kerana tidak berpuas hati dengan keputusan pemilihan terbabit. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hampir 8,000 Hadirin Memeriahkan Upacara Perbarisan Sambutan Hari Jadi TYT Sabah

KOTA KINABALU, 5 Okt: Hampir 8,000 hadirin termasuk peserta hadir memeriahkan upacara perbarisan sempena sambutan Hari Jadi Rasmi Ke-66 Yang Dipertua Negeri Sabah Tun Juhar Mahiruddin, di Padang Merdeka, di sini, hari ini.

Acara perbarisan bermula pada 7.30 pagi itu melibatkan 2,844 peserta daripada 79 kontinjen terdiri daripada pasukan keselamatan termasuk polis dan Angkatan Tentera Malaysia (ATM), sektor awam, swasta, badan bukan kerajaan (NGO) serta pelajar.

Yang Dipertua Negeri kemudian menerima Tabik Hormat Diraja oleh Pasukan Kawalan Kehormatan Utama (KKU) daripada Batalion Ketujuh, Rejimen Askar Melayu Diraja yang berpangkalan di Kem Kabota, Tawau diketuai Leftenan Kolonel Nik Hamdy Ismail.

Acara itu kemudian disusuli Lagu Negaraku dan Sabah Tanah Airku yang diiringi tembakan meriam sebanyak 17 das.

Juhar kemudian memeriksa perbarisan pasukan kontinjen yang mengambil bahagian diiringi Mejar Jeneral Datuk Mohamad Khir Abdullah dari Kem Lok Kawi.

Keberangkatan Juhar turut diiringi isteri, Toh Puan Norlidah RM Jasni dan disertai oleh Ketua Menteri, Datuk Seri Mohd Shafie Apdal; Timbalan Ketua Menteri, Datuk Dr Jaujan Sambakong dan Datuk Christina Liew serta menteri Kabinet kerajaan negeri dan Persekutuan.

Selesai acara perbarisan, majlis Istiadat Pengurniaan Darjah Kebesaran akan menyusul di Istana Negeri bermula jam 10 pagi ini serta Majlis Makan Malam Negeri di Dewan Bankuasi, Dewan Undangan Negeri (DUN), malam ini.

Sempena sambutan hari jadi rasmi Juhar pada tahun ini, beberapa acara lain turut diadakan antaranya majlis jamuan teh bersama kanak-kanak istimewa dan yatim diadakan di Nexus Spa & Resort Karambunai pada 10 Okt ini.

Selain itu turut diadakan ialah majlis perasmian pameran khas ‘Dirgahayu Tuan Yang Terutama’ pada 15 Okt ini di Kompleks Muzium Sabah dan Kejohanan Golf Amal Yang di-Pertua Negeri pada 26 Okt ini.


Polis Cekup Dua Warga Tempatan Penagih & Pengedar Syabu Di Ranau

RANAU: Urusan jual beli dadah antara pengedar dan penagih di hadapan sebuah premis di Kampung Lohan Ulu, Ranau, ketika Perintah Kawalan Pergerakan (PKP) berjaya digagalkan polis dengan penahanan kedua-dua suspek.

Dalam kejadian jam 1.30 petang itu, suspek warga tempatan berusia 35 dan 45 tahun yang mempunyai rekod lampau berkaitan dadah itu ditahan ketika polis menjalankan rondaan PKP.

Ketua Polis Daerah Ranau Deputi Superintendan Sammy Newton berkata, pihaknya menahan kedua-dua suspek selepas dilihat dalam keadaan mencurigakan di kawasan berkenaan.

“Pemeriksaan pada badan suspek pertama disyaki penagih oleh anggota polis menemui dua paket lutsinar mengandungi serbuk kristal disyaki dadah jenis syabu seberat 0.28 gram.

“Manakala suspek kedua yang disyaki sebagai pengedar, kita (polis) menemui satu bekas tin gula-gula mengandungi 11 paket lutsinar disyaki syabu seberat 1.73 gram,” katanya.

Menurutnya, kedua-dua suspek yang diarahkan menjalani saringan awal ujian air kencing juga disahkan positif dadah jenis Methamphetamine dan Amphetamine manakala keseluruhan dadah yang dianggarkan bernilai RM600 dirampas.

“Kedua-dua suspek pernah didakwa mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama.

“Mereka kini ditahan mengikut Seksyen 12(2) ADB 1952 dan Peraturan 11(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No.3) 2020 bagi kesalahan ingkar PKP,” katanya.


Tak Sampai 50% Rakyat Sabah Terajui Jabatan Persekutuan Negeri

KUALA LUMPUR: Tidak sampai separuh daripada keseluruhan jawatan di jabatan persekutuan di Sabah diisi rakyat tempatan, kata Menteri di Jabatan Perdana Menteri (Hal Ehwal Sabah dan Sarawak), Maximus Ongkili.

Ketika berucap di Dewan Rakyat hari ini, Ongkili memaklumkan, daripada 109 jawatan ketua jabatan persekutuan di Sabah, 49.5% atau 54 jawatan diisi oleh rakyat Sabah.

Beliau berkata, 48.6% atau 53 daripada jawatan itu dipegang oleh pegawai dari Semenanjung manakala dua oleh rakyat Sarawak.

Walaupun Sarawak mempunyai 117 jabatan persekutuan katanya, hanya 109 daripadanya kini mempunyai ketua, selain menambah bahawa 64% (68 jawatan) daripadanya dipegang oleh rakyat Sarawak.

Pegawai dari Semenanjung mengisi 39 jawatan atau 35.7% manakala dua lagi dipegang oleh rakyat Sabah.

Beliau menjawab soalan Jugah anak Muyang (Bebas-Lubok Antu) yang ingin mengetahui jumlah rakyat Sabah dan Sarawak yang masing-masing mengetuai jabatan persekutuan di kedua-dua negeri itu.

Jugah turut bertanya bagaimana kerajaan persekutuan merancang untuk mempercepatkan pelaksanaan “Borneonisasi” selaras dengan Perjanjian Malaysia 1963, yang mengiktiraf status istimewa Sabah dan Sarawak apabila menyertai Malaysia.

Antara proses konstituensi dalam “Borneonisasi” ialah kuota perlu diwujudkan untuk jawatan pentadbiran negeri bagi orang yang dilahirkan di Borneo.

Ongkili berkata, isu itu dibincangkan pada mesyuarat Jawatankuasa Kerja Sosioekonomi Majlis Khas MA63 pada 18 Feb.

“Antara isu dibincangkan ialah memberi keutamaan kepada pengambilan dan meningkatkan penyertaan belia dari Sabah dan Sarawak dalam perkhidmatan awam persekutuan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Khas RM450 untuk penjawat awam sempena Aidilfitri

PUTRAJAYA: Kerajaan memberi Bantuan Khas Kewangan sebanyak RM450 kepada hampir 1.5 juta penjawat awam dari Gred 56 dan ke bawah sebagai persediaan untuk menyambut Aidilfitri.

Pejabat Perdana Menteri memaklumkan seramai 800,000 pesara kerajaan akan turut menikmati bantuan khas berjumlah RM225 sebagai menghargai jasa perkhidmatan golongan itu.

“Pembayaran bagi bantuan khas ini akan dibuat pada 24 Mei ini,” katanya dalam kenyataan, hari ini.

Pejabat Perdana Menteri berkata, bayaran Bantuan Khas Kewangan kepada penjawat awam dan pesara kerajaan itu membabitkan anggaran peruntukan kewangan sebanyak RM855 juta.

Pagi tadi, Perdana Menteri, Tun Dr Mahathir Mohamad, berkata kerajaan akan memberi bonus kepada penjawat awam dan pesara sempena sambutan Aidilfitri tidak lama lagi.

Minggu lalu, Kongres Kesatuan Pekerja Dalam Perkhidmatan Awam (CUEPACS) berharap kerajaan memberi bonus Aidilfitri kepada penjawat awam dan pesara, selain sudah menghantar surat kepada Perdana Menteri dan Menteri Kewangan, Lim Guan Eng berhubung isu itu.


Macau Scam: Polis Tahan 80 Individu Di Sabah

KOTA KINABALU: Polis mematahkan kumpulan sindiket penipuan Macau scam yang berpusat di negeri ini, sehingga menyebabkan seorang lelaki warga emas mengalami kerugian sebanyak RM1.4 juta.

Pesuruhjaya Polis Sabah, Datuk Omar Mammah, berkata tangkapan membabitkan 80 individu dipercayai warga China berusia antara 17 hingga 33 tahun melalui dua serbuan yang dilakukan pada Rabu lalu.

“Dalam kes ini, seorang lelaki tempatan berusia 60 tahun membuat laporan polis menyatakan ada menerima panggilan daripada ‘Inspektor Yong’ yang bertugas di Pulau Pinang.

“Ketika panggilan dibuat, lelaki yang menyamar sebagai Inspektor Yong memaklumkan kepada pengadu bahawa akaunnya digunakan untuk membuat transaksi penggubahan wang haram dan pengadu diminta untuk memasukkan wang sebanyak RM1.4 juta ke dalam 12 akaun berasingan.

“Disebabkan takut, pengadu memasukkan sejumlah wang ke dalam akaun yang dinyatakan tetapi pengadu kemudian merasakan bahawa dia tertipu sebelum laporan polis dibuat di Balai Polis Karamunsing,” katanya dalam sidang media, Ibu Pejabat Polis Kontinjen (IPK) Sabah, di sini, hari ini.

Ekoran daripada laporan itu, Omar berkata, sepasukan pegawai dan anggota polis dari Jabatan Siasatan Jenayah Komersial IPK Sabah dengan kerjasama Bahagian Siasatan Jenayah Komersial Ibu Pejabat Polis Daerah (IPD) Kota Kinabalu dan IPD Penampang membuat serbuan terhadap 11 unit kondominium di Lido Avenue Jalan Lintas Penampang.

“Lapan unit kondominium didapati didiami suspek dan hasil pemeriksaan, semua tangkapan ialah warga China termasuk 10 daripadanya memiliki pasport, namun sudah tamat tempoh perjalanan, manakala 70 lagi setakat ini tiada dokumen kita dapat daripada mereka.

“Hasil serbuan turut berjaya merampas beberapa peralatan yang kita syaki digunakan untuk tujuan penipuan Macau Scam seperti komputer riba, komputer, telefon bimbit, tablet, alat peranti rangkaian, pengimbas kad, kad sim, pelbagai dokumen dan wang tunai, termasuk mata wang China dan Vietnam,” katanya.

Omar berkata, satu lagi serbuan dibuat di kawasan berhampiran dan berjaya merampas, termasuk beberapa dokumen tulisan Cina dipercayai sebagai panduan untuk berkomunikasi dengan mangsa bagi tujuan penipuan.

“Usaha masih sedang dilakukan bagi mengenal pasti mangsa yang terbabit dalam sindiket ini sama ada berada di dalam negara atau sebaliknya,” katanya.

Omar berkata, semua tahanan direman bermula kelmarin sehingga 27 Oktober ini.

“Kes disiasat mengikut Seksyen 420 Kanun Keseksaan yang membawa hukuman penjara selama tempoh tidak kurang satu tahun dan tidak lebih 10 tahun dan sebat dan boleh juga dikenakan denda dan Seksyen 6(1)(c) Akta Imigresen kerana tidak mempunyai permit atau pas perjalanan yang sah,” katanya.


KKM Siapsiaga Hadapi Kenaikan Kes COVID-19 Di Sabah

KUALA LUMPUR: Kementerian Kesihatan membuat persiapan rapi dan meningkatkan kesiapsiagaan bagi menghadapi peningkatan kes COVID-19 khususnya di Sabah.

Ketua Pengarah Kesihatan, Tan Sri Dr Noor Hisham Abdullah, berkata antara persiapan itu ialah dengan menghantar petugas dan pelbagai pegawai skim perkhidmatan untuk membantu Jabatan Kesihatan Negeri Sabah.

“Mereka yang dihantar seperti pakar perubatan, pegawai perubatan, penolong pegawai perubatan dan jururawat terlatih.

“Mereka ini ditempatkan di hospital di negeri itu terutama di zon merah dekat Lahad Datu, Semporna, Tawau, Sandakan, Kota Kinabalu dan lain kawasan yang terkesan,” katanya dalam laman Facebook rasminya, hari ini.

Beliau turut berkongsi satu lakaran grafik berhubung kesiapsiagaan kementerian merawat pesakit COVID-19 di Sabah antaranya menyediakan sebanyak 6,795 katil iaitu 2,820 katil hospital kerajaan manakala 3,975 katil di pusat kuarantin dan berisiko rendah.

Katil di Unit Rawatan Rapi (ICU) pula diperuntuk sebanyak 437 buah dan ventilator yang ada sebanyak 1,505 unit.

Pada masa sama enam hospital pakar yang akan menjadi pusat merawat pesakit COVID-19 adalah Hospital Queen Elizabeth (HQE) serta Hospital Wanita dan Kanak-Kanak Sabah (HWKKS).

Ia termasuk Hospital Tawau, Hospital Lahad Datu, Hospital Ducheess of Kentd (HDOK) di Sandakan dan Hospital Keningau.

Wad tambahan yang dibuka bagi hospital ini adalah Bangunan Kompleks Sukan Likas bagi HQE, Bangunan Kompleks Sukan Tawau (Hospital Tawau), Dewan Arena Tawau dan Kompleks Penjara Tawau.

Ia merangkumi Bangunan Institut Latihan Kementerian Kesihatan, Dewan Tun Haji Mustpha (Hospital Lahad Datu) dan Dewan Rafflesia, Projek Perumahan Rakyat Batu Batu Putih (HDOK).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


NTT Pro Cycling Laung Amaran Awal

KOTA KINABALU: Pasukan berstatus WorldTour, NTT Pro Cycling memberi amaran awal mengenai kehadiran mereka di perlumbaan berprestij, PETRONAS Le Tour de Langkawi (LTdL) 2020 selepas pakar pecut mereka, Max Walscheid meraih kemenangan dalam acara pemanas badan, Kriterium Antarabangsa di sini, hari ini.

Pelumba berusia 26 tahun, Walscheid mengatasi pencabar tempatan dari pasukan Terengganu Cycling Team (TSG), Harrif Saleh yang muncul naib juara manakala Blake Quick (St George Cycling Team) berada di tempat ketiga dengan catatan penamat beramai-ramai, 1 jam 42:01 saat.

Perlumbaan 80 kilometer (km) yang bermula dan berakhir di Padang Merdeka itu disertai 116 pelumba dan bagi Walscheid, dia gembira dengan keputusan berkenaan yang secara tidak langsung menyuntik semangat menjelang Peringkat 1 di Kuching, Sarawak, esok.

“Saya fikir, kami sentiasa berada dalam posisi yang baik hari ini,” kata Walscheid. “Kami mempunyai dua daripada pelumba terkuat pasukan dalam kelompok pemecah jadi kami tidak ada apa yang perlu dibimbangkan.”

“Satu perasaan yang bagus untuk memulakan musim dengan kemenangan. Ia sedikit melegakan daripada tekanan yang kami hadapi. Kami boleh memastikan yang kami berada dalam keadaan baik. Kami akan cuba meneruskan kejayaan seperti ini, esok.”

Untuk rekod, NTT adalah satu-satunya pasukan berstatus WorldTeam yang menyertai edisi ke-25 LTdL, tahun ini.

Peringkat 1 LTdL di Kuching membabitkan laluan sejauh 96.2km bermula dan berakhir di Padang Merdeka sebelum Terengganu menjadi lokasi untuk Peringkat 3 keesokannya. Perlumbaan di Terengganu membabitkan laluan dari Kuala Terengganu ke Kerteh dengan jarak keseluruhan, 175.5km.

Edisi Jubli Perak kali ini mempunyai lapan peringkat keseluruhan, membabitkan jarak keseluruhan 1,114.9km yang merentasi sembilan negeri termasuk Pahang, Wilayah Persekutuan (Putrajaya dan Kuala Lumpur), Selangor, Perak, Pulau Pinang dan Kedah.

1. Maximilian Walscheid (NTT) 1:42:01 saat

2. Mohd Harrif Saleh (TSG) 1:42:01s

5. LECROQ Jérémy Lecroq (VCB) 1:42:02s


PKPD Di Taman Ketiau Putatan Tengah Malam Ini

PUTATAN: Bermula tengah malam ini, Taman Ketiau di sini akan dikuatkuasakan Perintah Kawalan Pergerakan Diperketatkan (PKPD) .

Ketua Polis Daerah Penampang Deputi Superintendan Mohd Haris Ibrahim ketika dihubungi hari ini mengesahkan perkara itu.

Maklumat berhubung pelaksanaan PKPD di Taman Ketiau mula tular selepas dua rakaman audio masing-masing berdurasi 1 minit 22 saat dan 44 saat dikongsikan menerusi aplikasi WhatsApp.

Rakaman suara dari audio berkenaan mengingatkan penduduk supaya jangan panik dan beri kerjasama penuh kepada polis dan petugas Kementerian Kesihatan Malaysia (KKM).

Jalan utama ke Taman Ketiau juga akan ditutup dan semua laluan tikus akan dipagar. Justeru, penduduk atau orang luar dilarang untuk memutuskan atau merosakkan dawai yang dipasang di laluan tikus.

Bantuan makanan juga akan disediakan sebaik PKPD mula dikuatkuasakan dan hanya individu yang mempunyai surat pergerakan sah diberi kebenaran untuk keluar atau masuk ke Taman Ketiau.

Difahamkan, pelaksanaan PKPD di Taman Ketiau juga dipercayai berpunca dari kluster yang dikesan di Kompleks Karamunsing yang menjangkiti beberapa pekerja yang tinggal di kawasan Taman Ketiau. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes baharu Covid-19 Terus Melonjak, Rekodkan 3,142 Kes, 15 Kematian

PUTRAJAYA: Kementerian Kesihatan Malaysia (KKM) memaklumkan bahawa terdapat 3,142 kes Covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, antara negeri yang mencatatkan kes positif baharu tertinggi pada hari ini adalah Selangor (1,019), Kelantan (523), Kuala Lumpur (440) dan Sarawak (416).

Kementerian Kesihatan Malaysia juga turut berdukacita untuk memaklumkan bahawa jumlah kematian yang dicatatkan pada hari ini adalah sebanyak 15.


Penyatuan Penyelesaian Terbaik, Bukan Darurat, Kata Shafie

KOTA KINABALU: Presiden Warisan, Shafie Apdal, berkata penyatuan merupakan penyelesaian terbaik bagi menangani penularan wabak Covid-19, bukannya mengisytiharkan darurat.

Katanya, negara perlu terus melangkah ke depan, namun setiap keputusan yang dibuat perlu mengambil kira kepentingan rakyat kerana kesusahan rakyat adalah musuh sebenar negara ketika ini.

”Keruntuhan ekonomi domestik dan global yang mempengaruhi dan menghancurkan kehidupan setiap rakyat Malaysia adalah musuh sebenar.

”Saya merayu kepada semua pemimpin negara yang dikasihi supaya mengetepikan perbezaan dan bekerja sebagai 1 pasukan untuk mengatasi cabaran terbesar yang dihadapi ketika ini dengan meletakkan Agong, rakyat dan negara sebagai keutamaan berbanding masalah lain,” katanya dalam kenyataan, hari ini.

Shafie yang juga ahli Parlimen Semporna berkata, penyatuan adalah penyelesaian terbaik dalam menghadapi cabaran getir ketika ini.

”Inilah masa kita ketepikan perbezaan, termasuk agama dan bangsa, selain bersatu-padu untuk melawan musuh sebenar.

”Kita mungkin tidak sepakat dalam banyak hal, tetapi inilah masanya kita boleh bersetuju sesuatu perkara, iaitu kita sayang negara kita.

”Semoga Allah memberi kita hikmah dan petunjuk untuk memilih jalan yang betul demi kepentingan negara,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sudah Ditahan…

LAHAD DATU: Lelaki yang melarikan diri selepas diarah menjalani kuarantin di Pusat Kuarantin Felda Residence Sahabat 16, Lahad Datu, semalam, sudah berjaya dikesan.

Ketua Polis Daerah Lahad Datu, Asisten Komisioner Nasri Mansor berkata, pada 12 tengah hari ini, anggota polis Balai Polis Desa Kencana dihubungi pengurus ladang tempat lelaki itu bekerja.

Menurutnya, pengurus ladang berkenaan kemudian memaklumkan keluarga lelaki itu akan menghantarnya ke pusat kuarantin terbabit.

“Pada 1.30 tengah hari, lelaki itu dihantar ke Pusat Kuarantin Felda Residence Sahabat 16.

“Dia akan menjalani kuarantin seperti diarahkan dan selepas ini siasatan tetap dijalankan seperti biasa,” katanya dalam kenyataan ringkas, hari ini.

Katanya, kes disiasat mengikut Seksyen 270 Kanun Keseksaan dan Seksyen 14 Akta Pencegahan dan Pengawalan Penyakit Berjangkit 1988 (AKTA 342).

Hari ini, portal Harian Metro melaporkan lelaki warga Filipina berusia lingkungan 30-an itu diburu polis selepas melarikan diri daripada arahan kuarantin selepas melakukan saringan Covid-19 di Klinik Kesihatan Felda Sahabat, semalam. – HMetro


PM Puas Hati Pencapaian Kerajaan Perangi Wabak Covid-19

KUALA LUMPUR: Tan Sri Muhyiddin Yassin melahirkan rasa puas hatinya terhadap pencapaian semasa kerajaan dalam usaha memerangi COVID-19.

Perdana Menteri bagaimanapun mengharapkan masyarakat terus memberi kerjasama kepada kerajaan bagi menamatkan penularan wabak berkenaan.

“Keseluruhannya, saya amat berpuas hati dengan pencapaian semasa usaha memerangi COVID-19 seperti yang dimaklumkan kepada saya oleh Menteri Kanan (Keselamatan), Datuk Seri Ismail Sabri Yaakob dan Ketua Pengarah Kesihatan, Datuk Dr Noor Hisham Abdullah.

“Saya percaya, sekiranya seluruh masyarakat dapat bekerjasama dan mengambil tanggungjawab menjaga komuniti masing-masing, negara kita akhirnya akan berjaya mengakhiri penularan wabak COVID-19,” katanya dalam satu kenyataan, hari ini.

Beliau berkongsi perasaannya itu selepas mendapat maklumat terkini mengenai usaha kerajaan memerangi COVID-19 oleh Ismail Sabri dan Dr Noor Hisham menerusi sidang video, tengah hari tadi.

Katanya, dalam interaksi selama 40 minit itu, beberapa perkara utama turut dibincangkan, antaranya kempen menggalakkan pemimpin komuniti memperkasa ‘anak buah’ masing-masing untuk mengambil tanggungjawab melindungi dan memelihara komuniti daripada jangkitan COVID-19.

“Saya percaya kempen ini dapat mendidik masyarakat supaya lebih bertanggungjawab dalam memastikan prosedur operasi standard (SOP) yang ditetapkan dipatuhi dan akhirnya akan meringankan beban petugas barisan hadapan.

“Langkah ini juga sangat penting dalam merangka ‘exit plan’ bagi Perintah Kawalan Pergerakan Bersyarat (PKPB), yang juga kriteria terakhir mesti dipenuhi sebelum ia boleh ditamatkan,” katanya.

Muhyiddin berkata, mereka turut berbincang mengenai proses penghantaran balik pendatang asing tanpa izin (PATI) yang disahkan negatif COVID-19.

“Saya mengarahkan supaya proses berkenaan dipercepatkan bagi mengurangkan risiko penularan semula jangkitan COVID-19 dalam kalangan PATI yang berada di depoh tahanan imigresen,” katanya.

Perdana Menteri turut menafikan beliau kini berada di Singapura bagi menjalani rawatan kesihatan di sana.

“Saya ingin nyatakan dakwaan itu tidak benar sama sekali. Untuk makluman, saya sedang menjalani kuarantin di rumah saya di Bukit Damansara, Kuala Lumpur.

“Namun dalam keadaan negara masih berperang melawan wabak COVID-19, saya akan pastikan perbincangan merancang strategi melawan COVID-19 mesti diteruskan,” katanya.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Timbalan Menteri Puas Hati Pengurusan Covid-19 Di Tawau

TAWAU: Kementerian Kesihatan Malaysia (KKM) berpuas hati dengan sistem dan prosedur Hospital Tawau (HT) dalam mengendalikan kes pandemik Covid-19.

Timbalan Menteri KKM II Datuk Aaron Ago Dagang berkata demikian selepas melakukan lawatan kerja di HT, di sini, hari ini.

“Apa yang dilihat di sini adalah satu sistem pengurusan yang begitu mantap dan saya berpuas hati.

“Namun, hasil perbincangan dilakukan, masih ada beberapa perkara akan diambil kira termasuk membabitkan keperluan sebagai langkah persediaan dalam menangani Covid-19,” katanya kepada media.

Turut hadir Pengarah HT Dr Norlimah Arsad, Timbalan Pengarah HT Dr Azman Ibrahim dan Pegawai Kesihatan Kawasan Tawau Dr G Navindran.

Tambah Aaron, segala cadangan berkaitan keperluan HT akan dibawa ke Putrajaya untuk permohonan peruntukan dan kelulusan segera.

“Ia bagi membolehkan pihak hospital di sini menjalankan operasi pencegahan dan rawatan kes Covid-19 secara lebih berkesan.

“Jika dilihat, persiapan di HT agak berbeza dari hospital lain, namun ia mungkin disebabkan oleh faktor dan bilangan kes yang berlaku di sini,” katanya.

Selain itu, Aaron menjelaskan bahawa hampir semua jemaah tabligh dari Tawau yang menyertai perhimpunan di Masjid Sri Petaling, Kuala Lumpur baru-baru ini, sudah menjalani pemeriksaan dan kuarantin di rumah.

“Pemeriksaan turut membabitkan kontak rapat seperti keluarga memandangkan ada kes membabitkan kontak peserta tabligh di tempat lain.

“Diharapkan semua pihak berkaitan agar melakukan saringan kesihatan di HT atau menghubungi pihak berwajib mengenai lokasi dan keadaan masing-masing sekiranya mempunyai risiko berlakunya jangkitan Covid-19,” katanya. – BorneoToday


2 Lagi Lokaliti Di Sabah Dikenakan PKPD Mulai 4 Sep

PUTRAJAYA: Dua lagi lokaliti di Sabah dikenakan perintah kawalan pergerakan diperketatkan (PKPD) bermula 4 hingga 17 September ini.

Ketua Pengarah Majlis Keselamatan Negara (MKN), Rodzi Md Saad dalam kenyataan hari ini berkata, PKPD itu dikenaan susulan penilaian risiko serta trend jangkitan Covid-19 yang dijalankan Kementerian Kesihatan (KKM) di kawasan berkenaan.

Pelaksanaan PKPD di Sabah berkenaan adalah seperti berikut:

Penamatan PKPD di Sabah pada 3 September

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,354 Kes Baharu, 4 Kematian Dilaporkan Hari Ini

PUTRAJAYA: Sehingga hari ini, 14 Mac 2021, Kementerian Kesihatan Malaysia telah mengesan lagi 1,354 kes positif Covid-19 di negara Malaysia. Ini menjadikan jumlah kumulatif kes positif adalah sebanyak 306,274 kes.

Dengan jumlah tersebut, negeri Selangor masih mencatat jumlah kes tertinggi hari ini dengan 577 kes baharu dan diikuti dengan Sarawak iaitu 178 kes.

Sehubungan dengan itu, jumlah kes sembuh turut mencatat angka tinggi iaitu sebanyak 1,782 kes. Daripada itu, jumlah kumulatif kes sembuh meningkat menjadi 306,274.

Justeru itu, kes aktif masih berada pada angka 16, 279 kes. Daripada jumlah tersebut sebanyak 158 pesakit dirawat di Unit Rawatan Rapi (ICU) termasuklah 71 memerlukan bantuan pernafasan.

Dukacita dimaklumkan bahawa masih terdapat pernambahan kes kematian. Hari ini, KKM telah mengesan lagi 4 kes kematian dan jumlah kumulatif meningkat kepada 1, 210 kes.

Ini senarai jumlah kes positif hari ini mengikut negeri.


(VIDEO) Kurang Ajar! Gadis Pijak Al-Quran Bagi Membuktikan Dirinya Telah Bersetubuh

Tural di media sosial satu klip video seorang remaja perempuan memijak senaskah al-Quran bagi membuktikan dia telah melakukan hubungan seks.

Klip video berdurasi 3 minit 13 saat itu menunjukkan remaja terbabit sejak memijak al-Quran sambil dirakam rakannya, di sebatang jalan di sebuah kampung.

Laporan Utusan Online, gadis itu disoalkan oleh dua rakannya apakah dia sudah melakukan persetubuhan dan meminta dia membuat pengakuan bersumpah dengan memijak senaskah al-Quran yang diletakkan di atas jalan.

“Betul kau bersetubuh? Cakaplah jujur. Sumpah kau bersetubuh?” soal rakan-rakannya.

Tanpa berfikir panjang, gadis ketawa sambil mengakui dia telah disetubuhi oleh seorang lelaki tanpa kerelaannya.

Sementara itu di media sosial, netizen mengecam sekeras-kerasnya perbuatan gadis itu.

Sumber: Utusan Online, Info Bencana Pahang & Luar Pahang


Covid-19: 909 Kes & 4 Kluster Baharu Di Sabah Hari Ini

KOTA KINABALU: Sabah merekodkan 909 kes baharu COVID-19 hari ini dengan empat lagi kluster melibatkan institusi pendidikan dilaporkan.

Menteri Kerajaan Tempatan dan Perumahan Datuk Seri Panglima Masidi Manjun berkata, jumlah kes baharu itu menampakkan peningkatan hampir dua kali ganda berbanding hari sebelumnya.

Katanya, kali terakhir Sabah merekodkan kes pada paras 900 adalah empat bulan lalu iaitu 30 September 2021.

“Satu kluster baharu diisytiharkan di Sandakan yang melibatkan sekolah MRSM Tun Mohammad Fuad Stephens iaitu Kluster Sungai Batang Batu Sepuluh.

“Indeks kes pertama kluster ini telah dikesan melalui saringan bergejala pada 25 Januari 2022. Kes indeks merupakan seorang pelajar perempuan berumur 16 tahun dan mula menunjukkan gejala demam pada hari berkenaan.

“Saringan terhadap kontak rapat mendapati 49 lagi kes positif terdiri daripada pelajar asrama, pelajar harian, guru dan kontak keluarga menjadikan jumlah kumulatif seramai 50 orang,” katanya dalam satu kenyataan di sini, hari ini.

Beliau berkata, semua mereka yang positif adalah dalam Kategori 1 dan 2 (bergejala ringan), diasingkan dan diberikan rawatan yang selanjutnya.

Selain itu katanya, Kluster Jalan Tandek adalah kluster baharu yang melibatkan Sekolah Menengah Kebangsaan Tandek 1 di daerah Kota Marudu.

“Indeks kes merupakan seorang lelaki warganegara 15 tahun dan merupakan pelajar asrama di sekolah tersebut. Kes mula bergejala pada 15 Januari 2022 dan menjalankan saringan pada 17 Januari 2022 serta didapati positif RTK Antigen.

“Saringan terhadap rakan seasrama dan sekelas mendapati seramai 34 lagi kes positif menjadikan jumlah kumulatif kes sebanyak 35 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost